Di sebalik kisah kontroversi Sultan Sulaiman dalam drama bersiri "Magnificient Century"

Sejak drama bersiri ini ditayangkan dalam satu channel tv berbayar yang popular di Malaysia, ia mendapat satu kecaman yang hebat dari para penonton terutamanya bagi penonton yang beragama Islam kerana ia berkait rapat dengan khalifah Islam yang masyur pada zaman Turki Uthmaniyah itu. Mungkin bagi sesetengah penonton tidak kisah sangat kerana ia hanya satu cerita. Seperti yang kita tahu, banyak drama yang berkaitan dengan sejarah mesti akan ditokok tambah. Dalam drama ini tiada 'cut scene' dan sebab itulah menjadi kemarahan orang ramai malahan sudah banyak negara yang mengharamkan cerita ini disiarkan seperti Indonesia walaupun mereka menukar tajuk drama ini dari 'King Sulaiman' kepada 'Abad Kejayaan'. Malaysia bila lagi?

Drama bersiri "Magnificient Century" ini dianggap sangat epik, unik kerana ia memaparkan sejarah kerajaan Turki Uthmaniyah di bawah pemerintahan Sultan Sulaiman. Cerita ini ada baik dan buruknya. Baiknya adalah bagi mereka yang belum mengetahui tentang sejarah Turki Uthmaniyah ini atau memang malas untuk membaca, jadi ia sangat menarik untuk ditonton kerana membaca sejarah membuatkan kita cepat berasa bosan. Namun, drama ini ada banyak buruknya juga sehingga timbulnya kontroversi dari negara-negara luar terutama dari negara Turki itu sendiri. Bagi mereka, cerita ini sangat merepek dan tidak menghormati agama Islam kerana ia seperti menghina Sultan Sulaiman yang jauh sekali mempunyai karakter sebegitu.

Mereka menganggap orang-orang Barat sangat membenci Sultan Sulaiman kerana baginda merupakan salah seorang khalifah Uthmaniyah yang mampu menampilkan kewibawaan Islam di dunia Barat. Hal ini kerana baginda berjaya menjadikan Turki Uthmaniyah sebagai pusat peradaban dan ilmu pengetahuan serta menyebarkan Islam di tanah Eropah. Jadi, orang-orang Barat tidak mahu melihat kejayaan Islam pada masa lalu dan mereka mencari helah untuk mencipta sesuatu sebagai sisi gelap Sultan Sulaiman untuk menjatuhkan kewibawaan Islam.

Kebanyakan pelakon-pelakon wanita dalam drama ini memakai pakaian yang sangat tidak sopan dan jelas tidak mengikut nilai-nilai Islam. Pakaian mereka sangat seksi dan seksa untuk menonton ketika di bulan Ramadhan ini. Tidak hairanlah kalau ramai isteri di rumah menghalang suami mereka untuk menonton cerita ini.

Dalam Islam tiada istilah gundik. Tetapi, sangat pelik kerana dalam drama ini ia memaparkan bahawa Sultan Sulaiman mempunyai ramai gundik yang sangat muda dan cantik. Agak kurang sesuai untuk menonton bersama keluarga kerana ia sangat bertentangan dengan agama Islam dan boleh mengelirukan umat Islam tentang zaman pemerintahan Sultan Sulaiman ini dahulu. Ini yang menyebabkan banyak penduduk di Turki mengharamkan cerita ini ditayangkan.

Terdapat banyak konflik keluarga di dalam istana dan akhlak yang ditunjukkan agak bertentangan dengan ajaran Islam. Perbuatan menganiaya, meracun dan membunuh adalah perkara yang biasa dilakukan oleh kaum kerabat sendiri. Ini semua terjadi disebabkan kepentingan politik. Ia tidak menunjukkan akhlak yang baik dan ramai umat Islam khuatir ia akan mempengaruhi para penonton.

Drama ini hanya menceritakan tentang masalah dalaman politik dan krisis sesama keluarga kerabat mereka yang berlaku berbanding dengan cara Sultan Sulaiman berdakwah dalam perkembangan pendidikan, masjid, penyebaran Islam di Eropah dan banyak lagi.

Baginda ialah Sulaiman al-Qonuni bin Salim dan dikenali sebagai 'Sulaiman the Magnificient' oleh orang-orang Barat. Baginda merupakan salah seorang sultan yang termasyur dari kerajaan Turki Uthmaniyah. Pemerintahannya juga adalah yang paling lama iaitu selama 48 tahun, bermula pada 926 H sehingga 974 H.

Sepanjang pemerintahan Uthmaniyah, baginda berjaya menjadikan kerajaan ini sangat kuat dan berkuasa. Hal ini dapat dilihat ketika baginda berjaya menakluk banyak kawasan di sekitar wilayah Uthmaniyah dan Eropah. Pada ketika ini, baginda sudah mencapai kemuncak kuasa ketenteraan, politik dan ekonomi kerajaan Uthmaniyah.

Baginda dilahirkan di Kota Trabzon, Turki pada tahun 900 H bersamaan 1494 M. Sejak berusia 7 tahun lagi, baginda sudah dididik dengan ilmu kesusasteraan, sains, sejarah, teologi dan teknik ketenteraan di Istana Topkapi, Istanbul. Pada ketika itu juga, baginda bersahabat dengan Ibrahim Pasha iaitu merupakan penasihat dan panglima tentera yang paling dipercayai sewaktu zaman pemerintahannya. Baginda menjadi gabenor Istanbul ketika berusia 17 tahun dan kemudiannya menjadi sultan ketika berusia 25 tahun selepas kemangkatan ayahandanya iaitu Sultan Selim I.

Pada awal pemerintahannya, baginda berjaya memperluaskan pengaruh kerajaan , mengalahkan pihak asing yang ingin campur tangan dalam urusan pentadbiran kerajaan dan menakluk wilayah Uthmaniyah. Walaupun usia masih muda, tetapi baginda merupakan seorang pemimpin yang sangat kuat, adil dan matang.

Banyak peperangan terjadi pada zaman pemerintahan baginda ketika itu dan hal tersebut menjadikan kuasa di wilayah Uthmaniyah semakin meluas sehingga ke Eropah, Asia dan Afrika. Pada tahun 927 H/1521 M, Uthmaniyah berjaya menguasai wilayah Belgrade ( ibu kota Serbia sekarang). Mereka mengepung seluruh kota Vienna (ibu kota Austria sekarang), namun mereka tidak berjaya menguasainya pada tahun 935 H/1529 M.

Di penghujung usianya, baginda menderita sakit sendi tulang sehingga membuatkan baginda tidak dapat menunggang kuda lagi. Pada waktu itu, baginda sudah berusia 74 tahun.

Walaupun pada ketika itu baginda tahu tentang orang-orang Kristian Eropah yang ingin menceroboh kawasannya, Sultan Sulaiman tetap berdiri berjihad memimpin pasukannya dalam keadaan sakit yang teruk.

Keadaan baginda semakin parah apabila tiba di Kota Hungary. Baginda sudah dilarang oleh tabib untuk tidak turun ke medan peperangan ketika itu tetapi baginda menjawab bahawa "Aku lebih senang wafat dalam keadaan berjihad di jalan Allah".

Sebelum baginda wafat, baginda bersama pasukan tenteranya telah mengepung Kota Szigetvar selama 2 minggu. Walaupun cuaca sangat dingin, namun dengan semangat yang kental untuk mempertahankan benteng mereka, ia menjadikan perang itu sebagai perang paling dasyat yang dialami oleh umat Islam.

Akhirnya, Allah SWT telah mengabulkan doa Sultan Sulaiman. Salah satu peluru meriam umat Islam ketika itu telah menghentam kawasan orang-orang kafir dan ledakan yang dasyat pun terjadi. Benteng mereka pun runtuh lalu umat Islam mengambil peluang untuk menyerang mereka habis-habisan. Bendera Sulaimaniyah dikibarkan akhirnya menandakan bahawa umat Islam telah memenangi peperangan tersebut.

Baginda sangat gembira dengan kemenangan tersebut lalu baginda terus memuji Allah atas nikmat yang agung ini. Baginda pun berkata "Sekarang, selamat datang wahai kematian. Selamat datang kebahagiaan (kemenangan) dan (semoga) kemenangan yang abadi. Berbahagialah jiwa yang redha dan diredhai. Iaitu mereka yang Allah redhai, dan mereka juga yang redha kepada Allah."

Baginda wafat pada 20 Safar 974 H/5 September 1566 M.

Ini hanyalah sejarah ringkas tentang zaman pemerintahan Turki Uthmaniyah oleh Sultan Sulaiman. Sebenarnya ada banyak lagi sejarah tentang baginda. Kisah hidup baginda bersama Hurrem Roxelana turut menjadi perbualan hangat oleh orang ramai. Siapa sebenarnya Hurrem ini? Akan bersambung.


5 Kes Individu Dipenjara Kerana Kelemahan Sistem Mahkamah

Sistem mahkamah  memerlukan proses perbicaraan yang panjang serta bukti sahih sebelum sebarang hukuman dijatuhkan. Walaupun begitu, pasti ada kes pesalah telah dijatuhkan hukuman tetapi kemudiannya didapati tidak bersalah kerana kemajuan teknologi atau bukti lain yang muncul kemudiannya.

Kisah-kisah seperti ini banyak kedengaran sehinggakan salah sebuah filem legenda, The Shawshank Redemption juga memaparkan isu yang sama.

Berikut adalah 5 kes pesalah tidak bersalah yang telah dihukum serta gagal mendapatkan pampasan yang sepatutnya ke atas hukuman yang telah mereka jalani.

Ini kes paling baru berakhir. Andrew Leander Wilson didapati bersalah membunuh ketika berumur 30 tahun pada tahun 1984. Pada ketika itu, Andrew sentiasa mengaku bukan beliau yang menyebabkan kematian pada seorang lelaki berumur 21 tahun yang dijumpai sedang tidur di dalam trak bersama teman wanitanya bernama Saladena Bishop.

Ketika disiasat, Saladena sebagai saksi utama menunjuk ke arah Andrew yang membuatkan polis mempercayai Andrew adalah pembunuhnya. Walaupun begitu, apabila disemak semula rekod perbicaraan kes baru-baru ini, didapati pihak pendakwaan telah menyorokkan bukti yang menunjukkan Saladena sebelum ini pernah mereka cerita berkenaan dirinya diculik.

Saksi lain mula tampil menceritakan bagaimana Saladena pernah menikam teman lelakinya sendiri (lelaki lain) dan besar kemungkinan Saladena adalah pembunuhnya.

Selepas 32 tahun, 3 bulan dan 14 hari, Andrew Leander Wilson dibebaskan dari tuduhan membunuh ketika berumur 62 tahun pada 17 Mac 2017.

Pada Oktober 1977, seorang wanita di Memphis dirogol oleh dua orang lelaki. Wanita itu melaporkan yang salah seorang daripada penyerangnya adalah Lawrence, pemuda berumur 22 tahun ketika itu. Lawrence didapati bersalah atas tuduhan dan dihukum penjara 115 tahun.

Menggunakan teknologi DNA, pada tahun 2008, Lawrence didapati tidak bersalah dan dibebaskan pada tahun 2009. Jabatan Pemulihan Tennessee memberikan beliau USD75 (RM321) sebagai pampasan untuk beliau memulakan semula hidup selepas dipenjarakan selama 31 tahun.

Lawrence kini sedang berusaha mendapatkan pampasan USD1 juta bagi setiap tahun beliau dipenjarakan.

Angela dijatuhkan hukuman penjara seumur hidup pada tahun 2002 selepas didapati bersalah membunuh anak beliau, Matthew yang pada ketika baru berumur 5 bulan pada tahun 1999 dan Jason, anak beliau yang berumur 7 minggu pada tahun 1991. Angela disyaki melemaskan anak-anaknya.

Semua ini berpunca daripada syak wasangka yang timbul kerana anak pertama Angela yang bernama Gemma, mati pada tahun 1989 ketika berusia 13 minggu ketika tidur.

Dengan menggunakan pendapat seorang professor bernama Prof. Sir Roy Meadow melalui teori Meadow's Law beliau, Angela didakwa kerana mahkamah setuju 'jika berlaku kematian pertama anak, itu adalah tragedi, kedua adalah syak wasangka dan ketiga adalah pembunuhan.'

Kes Angela Cannings disiasat semula dan membuktikan wujudnya faktor genetik kematian mengejut dalam keluarga beliau kerana nenek moyang Angela juga kerap berlaku kematian tiba-tiba. Angela Cannings menjalani hukuman penjara selama setahun berdasarkan bukti-bukti terbaru yang dijumpai.

Kesan daripada kes itu, kini Angela dan suaminya bercerai kerana kesan psikologi ke atas mereka berdua, serta satu-satunya anak mereka yang selamat tidak lagi mahu menemui ibunya kerana hubungan mereka renggang semasa ibunya dipenjarakan.

Pada tahun 2001, Cassandra Ann Kennedy membuat laporan polis mengatakan ayah beliau, Thomas Edward Kennedy merogol beliau 3 kali pada waktu berlainan. Thomas menafikan tuduhan itu, bagaimanapun beliau didapati bersalah dan dijatuhkan hukuman penjara 15 tahun.

12 tahun kemudian, Cassandra yang sudah berumur 23 tahun ke balai polis sekali lagi untuk melaporkan yang tuduhan ke atas ayahnya hanyalah rekaan beliau, supaya ayahnya tak ada dirumah. Thomas dan isterinya bercerai pada tahun 1991 dan Cassandra serta kakaknya perlu duduk bersama ayahnya setiap bulan selama seminggu. Cassandra tidak gemar duduk dengan ayahnya.

Siasatan pada ketika itu mendapati memang ada kesan seksual pada bahagian kemaluan Cassandra membuktikan berlakunya rogol seperti yang diceritakan.

Cassandra mengakui selepas 12 tahun, beliau pada ketika itu sebenarnya sudah aktif melakukan hubungan seksual dengan pelajar lelaki dan perkara ini disahkan benar oleh pelajar terbabit.

Thomas dibebaskan selepas 11 tahun meringkuk di penjara kerana tuduhan palsu anaknya sendiri.

Pada tahun 1982, berlaku insiden kecurian besar di Perth, Asutralia selepas 49 jongkong emas seberat 68 kg dicuri. Nilai kerugian adalah sebanyak USD653 ribu pada waktu itu.

Polis mengesyaki adik beradik Mickelberg iaitu Ray, Peter dan Brian sebagai suspek utama. Berdasarkan bukti yang ada, mahkamah menjatuhkan hukuman penjara ke atas mereka bertiga dengan hukuman 20 tahun, 16 tahun dan 12 tahun. Adik beradik Mickelberg mengatakan yang pihak polis sengaja mencipta bukti untuk membuatkan mereka bersalah.

Brian dilepaskan dari mahkamah selepas 9 bulan di penjara, bagaimanapun terlibat dengan tragedi kapal terbang yang mengorbankan nyawa beliau. Ray dan Peter terus dipenjarakan tetapi terus membuat rayuan kerana dakwaan mereka, bukti kepada kes itu direka oleh pihak polis.

Ray dan Peter berjaya dalam rayuan mereka dan dibebaskan dengan ikat jamin selepas dipenjarakan selama 8 dan 6 tahun.

Pada 2002, pegawai polis bernama Tony Lewandowski, yang sudah pun bersara tetapi pernah terlibat dengan kes tersebut, membuat pengakuan yang beliau dan seorang anggota polis bernama Don Hancock memalsukan bukti untuk menyabitkan kesalahan pada adik-beradik Mickelberg.

Pada tahun 2004, Mahkamah Rayuan Australia menggugurkan semua pertuduhan yang dikenakan ke atas adik beradik Mickelberg. Sehingga sekarang, adik-beradik Mickelberg berusaha mendapatkan pampasan ke atas ketidakadilan yang terjadi kepada mereka, kerana salah guna kuasa pegawai polis yang tidak bertanggungjawab.


Ramadhan: Senarai Ubat Yang Tidak Membatalkan Puasa

Setiap tahun, apabila menjelang bulan Ramadhan ada beberapa soalan yang akan seringkali yang akan ditanya oleh kebanyakan orang Islam di Malaysia. Antara soalan yang seringkali dapat kita lihat atau dengar adalah:

Sebelum itu, mari lihat dahulu jenis-jenis ubat yang membatalkan puasa. Senarai ini telah dikeluarkan oleh pihak Kementerian Kesihatan Malaysia (KKM).

Sekiranya ubat yang diambil anda mengandungi ciri-ciri di atas, maka ianya akan membatalkan puasa anda. Oleh itu, sekiranya boleh ambil ubat-ubatan tersebut selepas berbuka atau sebelum sahur.

Bagi pesakit yang bergantung pada ubat, sila dapatkan nasihat daripada doktor anda.

Berikut pula adalah jenis-jenis ubat yang tidak membatalkan puasa. Garis panduan ini juga telah dikeluarkan oleh pihak KKM.

Berikut merupakan infografik yang telah dikeluarkan oleh pihak KKM sendiri.

Diharapkan informasi yang dikongsi ini dapat menjawab segala kekeliruan yang timbul sepanjang bulan puasa ini.


4 Saintis Yang Mati Akibat Hasil Inovasi dan Ciptaan Mereka

Kemajuan sains dan teknologi zaman sekarang banyak mengambil manfaat daripada ciptaan dan inovasi saintis pada zaman dahulu. Kita harus bersyukur dan tanpa inovasi saintis dahulu, mungkin kita tidak semaju sekarang.

Tidak seperti zaman sekarang di mana terdapat protokol yang perlu dipatuhi oleh seseorang saintis menjalankan sesuatu ujikaji. Pada zaman dahulu, para saintis banyak mengambil risiko dan melakukan sesuatu ujikaji tanpa berdasarkan langkah-langkah keselamatan yang betul.

Mengikut sejarah, telah ramai saintis zaman dahulu yang mati akibat daripada ciptaan dan inovasi mereka sendiri. Berikut adalah beberapa nama saintis yang tidak bernasib baik.

Thomas Midgley Jr merupakan ahli kimia daripada Amerika Syarikat yang telah banyak terdedah dengan minyak petrol dengan plumbum dan gas CFC. Kedua-dua gas ini merupakan bahan pencemaran udara yang berbahaya dan penggunaannya telah diharamkan diseluruh dunia.

Beliau telah terkena penyakit Polio dan keracunan plumbum. Akibatnya, beliau telah lumpuh dan hanya terlantar di katil. Bagi memudahkan beliau untuk bangun daripada katil, beliau telah mencipta satu sistem takal bagi memudahkannya bangun daripada katil. Malangnya, pada suatu hari sistem takal yang dibina telah gagal berfungsi dan mencekiknya sehingga mati.

Franz merupakan antara saintis pertama yang mencipta payung terjun (parachute). Dia dikenali dengan gelaran The Flying Tailor dan telah mencipta sebuah payung terjun berbentuk baju.

Bagi mencuba keberkesanan payung terjung ciptaannya, Franz telah mengambil keputusan untuk membuat terjunan daripada Eiffil Tower. Malangnya, payung terjun tersebut tidak dapat menolongnya dan beliau terhempas dan mati serta merta di tempat kejadian.

Video mengenai peristiwa penting penerjunan tersebut masih boleh ditonton seperti video dibawah.

J. G. Parry-Thomas merupakan seorang pelumba kereta dan seorang jurutera. Beliau mempunyai cita-cita untuk memecahkan rekod kereta terpantas yang dicipta oleh Malcolm Campbell.

Bagi merealisasikan cita-citanya, beliau telah mencipta sebuah kereta yang diberinama Babs dengan beberapa modifikasi unik yang dipercayai dapat melajukannya. Beliau akhirnya berjaya memecahkan rekod tersebut pada tahun 1926. Setahun kemudian, Malcom Campbell telah berjaya memecahkan rekodnya pula.

Dalam usaha memperbaharui rekod yang dibuat Malcom Campbell, salah satu rantai yang terdapat pada keretanya putus dan terbang mengenai lehernya. Rantai tersebut telah memotong lehernya dan beliau mati serta-merta.

Alexander merupakan seorang ahli perubatan daripada Rusia. Beliau pernah dipenjarakan dan setelah keluar daripada penjara, beliau kembali ke bidan perubatan dan obses dengan darah.

Beliau telah memperkenalkan sebuah falsafah yang dikenali sebagai "tectology". Dalam satu kajian yang dilakukan, beliau telah menjadikan dirinya bahan ujikaji untuk menerima pemindahan darah daripada salah seorang pesakitnya dan beliau mati dua hari kemudian.

Punca kematiannya adalah disebabkan oleh jenis darah yang tidak sesuai buat si penerima. Ianya adalah suatu penemuan baru memandangkan sebelum itu, tiada siapa yang tahu bahawa setiap orang hanya boleh menerima darah daripada kumpulan darah tertentu sahaja.

Banyak yang boleh dipelajari daripada kes kematian saintis-saintis ini. Sebagai contoh, sekiranya mereka mengikut langkah-langkah keselamatan ketika menjalankan eksperimen, risiko yang dihadapi mereka mungkin dapat dikurangkan atau dielakkan.


Panduan Lengkap Penyusuan Susu Ibu

Semua ibu digalakkan menyusui anaknya dengan susu ibu sahaja dari lahir hingga berumur enam bulan dan meneruskannya sehingga mencapai umur dua tahun.

Sebaik sahaja selepas bersalin, bayi anda akan di letakkan di atas badan anda sekurang-kurangnya 1 jam untuk:

Untuk mendapatkan rujukan sepenuhnya, anda boleh muat turun panduan penyusuan susu di link ini : PANDUAN PENYUSUAN SUSU IBU


Benar atau Mitos - 'Fidget Spinner' Membantu Kita Lebih Fokus Pada Sesuatu?

Di sekolah-sekolah kita sekarang ini berlaku trend pelajar bermain apa yang dinamakan sebagai fidget spinner. Peralatan ini yang berharga RM10-RM50 merupakan satu permainan yang nampak seakan-akan tidak berbahaya tetapi jika diubah suai, mampu menyebabkan kecederaan.

Sebelum kita berbicara lebih lanjut, lebih baik kita fahami dulu apa itu 'fidget.' Jika ditafsir, fidget bererti satu tindakan yang dibuat oleh tangan atau kaki, yang dilakukan berulang-ulang kerana didorong oleh faktor kegelisahan atau ketidaksabaran.

Sebenarnya ada banyak peranti lain yang mempunyai peranan sama seperti 'spinner' yang menjadi kegilaan kanak-kanak ini.

Jika kita selalu melakukan satu tugasan yang panjang yang memerlukan kita menumpukan konsentrasi, kita pasti akan melakukan sesuatu seperti menekan-nekan pen kita, mengetuk jari atau menghentakkan kaki. Ada juga popular sekejap penggunaan bola merah lembut yang kita gengganm yang digelar 'stress relieving ball' yang membantu mengurangkan stress.

Tindakan-tindakan yang kita buat untuk membantu kita fokus itu digelar sebagai 'fidgeting' sama ada dengan peranti atau tiada peranti.

Kajian yang dilakukan oleh The Conversation US mendapati, menurut asas psikologi, manusia akan melakukan perubahan kepada suasana atau situasi mereka supaya mereka boleh mendapatkan stimulus untuk kekal fokus. Dalam erti kata lain, kita hanya mampu fokus dalam suasana yang kita selesa.

Tiap-tiap orang mempunyai tahap stimuli yang diperlukan yang berbeza-beza mengikut individu. Ada individu yang perlu suasana senyap, ada individu suka bunyi riuh untuk bekerja, ada juga orang yang memerlukan satu perkara yang mengalihkan perhatian dia supaya dia mampu kekal fokus.

Dalam satu pra kajian yang di lakukan oleh National Dropout Prevention Center, USA, pelajar-pelajar yang mempunyai peranti seperti 'stress ball' sebagai alat untuk membantu tindakan 'fidgeting' mempunyai tahap kemahiran, penulisan dan kebolehan berinteraksi dengan lebih baik.

Dalam satu kajian yang lebih mendalam terhadap kanak-kanak yang mengalami penyakit ADHD pula, didapati kanak-kanak yang mempunyai peranti yang sentiasa berinteraksi dengan mereka ketika mereka belajar, mempunyai pergerakan yang kurang serta lebih mudah fokus.

Namun begitu, tindakan pihak sekolah tidak membenarkan penggunaan fidget spinner pada pelajar sekolah adalah tepat walaupun terbukti peranti fidget mampu menaikkan kadar fokus.

Ini kerana fidget spinner yang digunakan kanak-kanak kita itu memerlukan pengawalan tangan dan mata yang akan menarik fokus mereka daripada apa yang mereka patut lakukan - belajar.

Dengan membenarkan fidget spinner digunakan dalam kelas, pelajar sebenarnya akan mengalihkan tumpuan mereka dari pengajaran di dalam kelas kepada usaha menumpukan fokus untuk bermain atau mengimbangkan spinner itu supaya terus berpusing, jadi faedah kepada membantu rasa fidgeting itu sudah tiada.

Untuk membantu pelajar fokus kepada pelajaran dengan peranti 'fidgeting' ini, penyelidik menyarankan penggunaan bola lembut untuk digenggam, kerana hanya tangan perlu berinteraksi dengan bola, sementara mata dapat memberikan fokus pada pelajaran.

Jika ada anak-anak anda gunakan alasan yang fidget spinner membantu mereka belajar, itu semua karut kerana fidget spinner adalah sejenis permainan yang akan membuat mereka tidak mampu fokus kepada apa yang sepatutnya mereka fokuskan.

Saya menyarankan pihak sekolah membendung budaya bermain fidget spinner ini di dalam kelas, kerana secara saintifik sudah terbukti fidget spinner akan mengganggu proses pembelajaran pelajar.

Berikan mereka bola stres itu sebagai ganti kalau benar mereka tidak mampu fokus. Ia lebih membantu.RujukanTaylor Francis OnlineJournal at risk IssuesScientific American


6 Persoalan Berkenaan Solat Tarawih Yang Perlu Anda Tahu

Bulan Ramadan adalah bulan di mana kita amat digalakkan membanyakkan ibadah. Salah satu anjuran yang membantu kita membanyakkan ibadah adalah dengan menyertai solat sunat tarawih di masjid. Walaupun begitu, pasti ada di antara kita yang ada beberapa persoalan tentang solat tarawih ini.

Berikut adalah beberapa penerangan yang saya harap dapat membantu anda lebih memahami ibadah yang kerap digalakkan kita lakukan setiap kali bulan Ramadan. Jika ada sebarang kesalahan, mohon maklumkan kerana memang ada banyak pendapat berkenaan solat sunat tarawih ini.

Tarawih bermaksud "rehat sebentar" yang dijalankan di antara 4 rakaat solat. Seperti yang kita amalkan, kita akan bersolat 4 rakaat (2+2) kemudian kita akan berehat sebentar kemudian kita akan teruskan dengan 4 lagi rakaat. Dari situlah nama 'tarawih' ini datang.

Ada. Solat tarawih juga dikenali sebagai solat qiyam ramadan atau solat sunat ramadan. Ada juga pihak berpendapat solat tarawih ini sebenarnya sama dengan solat tahajjud yang kita amalkan pada pagi hari, cuma ia dilakukan pada bulan Ramadan pada waktu yang lebih awal.

Rasulullah saw. pernah keluar pada waktu malam kemudian beliau bersolat di masjid. Melihat Rasulullah saw. bersolat, ada beberapa orang mengikut beliau. Pada malam kedua, Rasulullah saw. melakukan tindakan sama, keluar malam kemudian bersolat sunat di masjid. Jumlah makmumnya menjadi semakin ramai.

Pada malam ketiga, Rasulullah saw. keluar lagi ke masjid bersolat sunat. Oleh kerana perkhabaran itu telah sampai pada ramai orang, ramai yang menunggu beliau di masjid untuk bersolat bersama-sama.

Malam keempat tiba sehinggakan masjid menjadi penuh dengan jemaah tetapi Rasulullah saw. tidak hadir untuk bersolat sunat. Mereka menanti sehingga subuh, barulah Rasulullah tiba di masjid. Selesai subuh, mereka (jemaah) pun bertanya kepada Rasulullah saw, mengapa tidak diteruskan solat sunat pada malam itu, Rasulullah saw. pun menjawab yang beliau bimbang, jika perkara itu diteruskan ia akan menjadi ibadah wajib yang akan menambahkan tanggungjawab kepada pengikutnya untuk dipenuhi.

Pada malam keempat tersebut, Rasulullah saw. mengerjakan solat sunat itu secara sendirian di rumah.

Baginda simpati dengan umat Islam kerana bimbangkan solat sunat itu akan menjadi solat fardhu yang wajib kerana dijadikan amalan Baginda. Pada ketika itu adalah zaman di mana wahyu diturunkan untuk dijadikan panduan kepada umat Islam jadi Rasulullah saw. bimbang akan turun wahyu yang mewajibkan solat itu.

Dari situlah hukum solat tarawih jelas jatuh kepada sunnah yang tidak wajib dilakukan tetapi amat dituntut. Tindakan Rasulullah bersolat secara jemaah dan juga sendirian itu juga menunjukkan yang solat sunat ramadan ini boleh dilakukan secara kedua-duanya, mengikut keperluan kita.

Solat tarawih boleh dibuat di antara waktu Isyak sehinggalah waktu Subuh. Solat tarawih paling afdal dilakukan pada sepertiga terakhir malam. Walaupun begitu, jika solat tarawih dilakukan secara berjemaah di masjid, lebih baik waktunya disesuaikan untuk mengikuti budaya masyarakat setempat. Seperti di negara kita, kebiasaannya akan melakukan solat tarawih selepas tamat solat Isyak.

Terdapat banyak pendapat berkenaan jumlah bilangan yang perlu dilakukan, tetapi oleh kerana solat tarawih ini adalah ibadah sunnah, jadi kebanyakan pendapat boleh diambil kira. Ada yang menyebut 11, 23, 39, 36 dan pelbagai lagi pendapat.

Rasulullah saw. mengamalkan 8 rakaat (4+4) ditambah dengan 3 solat sunat witir. Imam Shafie pula berpendapat untuk solat tarawih, pandangannya lebih kepada jumlah rakaat yang sedikit dengan bacaan yang panjang lebih baik berbanding jumlah rakaat yang panjang dengan jumlah bacaan yang pendek-pendek.

Apa yang penting, kita berlapang dada mahu melakukan berapa yang kita rasa kita mampu. Tidak perlu memandang rendah mereka yang hanya mahu melakukan 8 rakaat, tidak perlu berasa bangga bila kita melakukan 20.

Saya berharap dengan penjelasan ini sedikit sebanyak dapat membantu anda memperjelaskan persoalan yang mungkin anda sendiri tertanya. Di media soaial pula, ramai pihak yang seolah-olah memperlekehkan pihak yang hanya mahu mengerjakan solat tarawih 8 rakaat yang pada pandangan saya amatlah tidak patut dilakukan.


10 Perkara Penting Perlu Anda Tahu Sebelum Mengandung Buat Kali Pertama

Bagi ibu-ibu yang baru mengandung kali pertama, atau wanita yang sedang merancang untuk hamil buat kali pertama, pastinya banyak pertanyaan dan persoalan yang berlegar di minda. Apa yang perlu dilakukan, bila perlu dilakukan sebagainya. Perancangan awal amatlah penting bagi memastikan semuanya berjalan dengan baik tanpa sebarang perkara yang diingini.

Memang benar yang hamil itu si ibu, namun, bakal-bakal bapa yang baik juga perlu mengambil tahu tentang perkara-perkara ini bagi membantu memudahkan semua berjalan dengan lancar.

Iluminasi.com ingin berkongsi kepada wanita diluar sana, dan juga kepada bakal-bakal bapa 10 perkara yang anda perlu tahu jika mengandung kali pertama menurut Poliklinik Az-Zaara.

Asid folik perlu dimakan sejak 3 bulan sebelum mengandung. Pengambilan asid folik ini sangatlah penting. Menurut Centers for Disease Control and Prenvention (CDC), dengan pengambilan 400mg sehari sekurang-kurangnya sebulan sebelum hamil dan 3 bulan pertama kehamilan, anda dapat mengurangkan kemungkinan bayi anda mengalami kecacatan neural tiub seperti "spina bifida" sebanyak 50 hingga 70 peratus. Pengambilan asid ini juga membantu mencegah beberapa kecacatan kelahiran yang lain.

Ultrasound scan awal perlu dilakukan seawal 8 ke 12 minggu untuk memastikan tarikh dijangka bersalin. Proses ini memudahkan para ibu dan bapa supaya dapat bersedia lebih awal menjelang hari yang ditunggu.

Dapatkan pemeriksaan segera jika berlaku pendarahan atau sakit perut pada awal kandungan. Jika perkar ini berlaku, anda mungkin mengandung di luar rahim atau mengalami keguguran. Ujian ultrasound scan dari bawah mungkin perlu dilakukan jika kandungan terlalu awal.

Jika anda mengalami loya-loya dan muntah, ia perlu dirawat segera agar tidak mendatangkan kemudaratan kepada si ibu dan bayi. Kemungkinan ia bukan hanya alahan mengandung, dan berkemungkinan terdapat jangkitan salur kencing, gastrik dan lain-lain.

Ujian darah perlu dilakukan seawal mungkin. Antara salah satu daripada sebabnya ialah mahu memastikan darah merah mencukupi untuk ibu dan bayi.

Kebanyakannya tidak sesuai untuk ibu mengandung. Sebelum mengambil apa-apa jenis ubatan, adalah lebih baik jika anda dapatkan nasihat doktor tentang ubat yang mana boleh diambil oleh ibu mengandung.

Antara perkara yang paling penting ketika hamil adalah pemakanan. Ibu yang hamil seelok-eloknya makan makanan berkhasiat dan banyak minum air kosong. Jangan terlalu banyak berpantang. Bersederhana dalam setiap jenis makanan.

Ibu mengandung digalakkan untuk melakukan senaman ringan bukan sahaja untuk mengekalkan berat badan ideal, malah untuk memastikan ibu mempunyai stamina semasa bersalin nanti. Ia juga membantu mempercepatkan proses pemulihan selepas bersalin.

Biasanya pergerakan oleh bayi di dalam rahim anda boleh mula dirasai oleh ibu yang mengandung kali pertama sejak 20 minggu. Jika anda masih tidak merasa pergerakan bayi, dapatkan pemeriksaan doktor segera.

Ujian ini penting untuk mereka yang mempunyai faktor risiko kencing manis, seperti berat badan naik mendadak, BMI yang tidak normal, terdapat gula dalam kencing serta sejarah keluarga yang menghidap kencing manis.


Chatime dan Tealive ni entiti yang samakah?

Mungkin ada yang tanya, "Bukan Chatime dah tukar nama ke Tealive ke?". Jawapannya, tidak!

Bayangkan tengah shopping raya, tiba-tiba terperangkap dalam shopping mall sebab hujan lebat. Lagi 5 minit dah nak azan Maghrib. Rasa teringin nak berbuka puasa dengan bubble tea :)

Bila tengok kat directory shopping mall, ada dua pilihan - Chatime & Tealive. Nak pilih yang mana satu?

Sebelum cerita pasal nak pilih bubble tea yang mana satu, kita cerita pasal mitos Chatime dah tukar nama kepada Tealive, ok?

Awal tahun 2017, La Kaffa (syarikat Taiwan), pemilik jenama Chatime telah menamatkan kontrak franchise Loob Holding, iaitu master franchisee jenama Chatime di Malaysia.

Banyak orang terkejut dengan penamatan kontrak ni sebab baki kontrak ada 20 tahun lebih lagi! (ada lagi orang sign kontrak puluh-puluh tahun zaman sekarang ni).

Reaksi awal Bryan Loo, pemilik Loob Holding atas berita penamatan kontrak ini lebih kepada bermain emosi.

Bryan menyatakan bahawa, penamatan kontrak ini akan mengakibatkan banyak pekerja hilang sumber pendapatan.

La Kaffa sebuah syarikat besar yang mementingkan kualiti, mendapati Loob Holding melanggar kontrak dengan menggunakan bahan-bahan yang tidak diiktiraf oleh La Kaffa.

Bryan yang cuba melawan akhirnya mengaku dan mengeluarkan kenyataan bahawa bahan-bahan yang diiktiraf La Kaffa terlalu mahal.

Malah Bryan cuba memenangi hati masyarakat Malaysia dengan menyatakan bahan-bahan yang dia gunakan adalah halal.

Setelah gagal untuk terus menjadi master franchisee Chatime, Loob Holding mencipta jenama baru iaitu Tealive.

Dengan kebijaksanaan Bryan, 95% franchisee Chatime di Malaysia beralih kepada jenama Tealive.

La Kaffa terkejut dan bimbang, sebab majoriti pendapatan Chatime sebelum ini datang dari Malaysia.

Walaupun 95% franchisee di Malaysia beralih kepada Tealive, ada satu franchisee yang merupakan top performer Chatime masih kekal dengan Chatime.

Franchisee yang memiliki beberapa outlet ini dimiliki oleh syarikat Will Group - sebuah syarikat Bumiputera.

Will Group yang ditubuhkan oleh Aliza Ali yang juga managing director dipilih oleh La Kaffa sebagai master franchisee baru untuk Chatime di Malaysia.

Salah seorang pemegang saham yang besar dalam Will Group adalah YM Cik Puan Muda (Pahang) Julita Aishah.

Aliza Ali ternyata lebih bijak bila berjaya membuat perjanjian baru dengan La Kaffa.

Dalam perjanjian baru, pembelian bahan mentah tidak lagi menggunakan USD, tetapi menggunakan Ringgit Malaysia.  Dan paling menarik, Will Group berjaya membuat perjanjian supaya La Kaffa menjadikan Malaysia sebagai hub bahan mentah Chatime untuk rantau Asia.

Rupa-rupanya sebelum ini, La Kaffa membeli koko dari Malaysia untuk diproses di Taiwan kemudian Loob Holding beli balik dari Taiwan bawak balik Malaysia - padan la mahal.

Sekarang, dalam tempoh 6 bulan, Will Group menyasarkan untuk membuka 40 outlet baru di seluruh Malaysia.

Walaupun jumlah agak sedikit berbanding Tealive (160 outlet lebih), kawasan outlet Chatime akan bertumpu kepada kawasan yang lebih strategik.

Aliza kata, pendapatan 40 outlet baru ini boleh menyamai 100 outlet Chatime sebelum ini.

Kembali kepada persoalan asal - Nak pilih Chatime ke Tealive? :)

Dan berdasarkan Loob Holding yang sanggup "cut corners" untuk jimat duit.

Dan Will Group yang menjadi top performer franchisee sewaktu menjadi franchisee biasa.

Dalam temuramah BFM, Aliza memberi komitmen bahawa Chatime Malaysia akan terus konsisten dari segi kualiti dan rasa.

Dan La Kaffa ada menyatakan hasrat supaya Will Group membuka outlet Chatime di Singapura.

Dan Aliza berbangga bila Tealive memilih warna yang sama dengan Chatime :)

P. S. - Status ni adalah pilihan peribadi semata-mata dan untuk memperbetulkan mitos Chatime tukar nama kepada Tealive dan tiada kena mengena dengan marketing dari dua-dua pihak, penulis hanya menyatakan pendapat peribadi, masing-masing boleh buat penilaian sendiri.


Tips penjagaan kesihatan semasa berpuasa

Berpuasa di bulan Ramadan merupakan satu ibadah wajib yang perlu dilaksanakan oleh umat Islam di seluruh dunia. Berpuasa merupakan satu ibadah di mana kita menahan diri daripada makan dan minum serta menahan diri daripada melakukan perkara-perkara yang membatalkan puasa dar terbit matahari sehinggalah terbenam fajar. Bagi sesetengah individu yang mengalami masalah kesihatan atau mudah jatuh sakit, berpuasa merupakan satu ujian yang agak berat untuk mereka terutamanya ketika cuaca yang panas. Oleh hal yang demikian, marilah kita baca dan kongsikan tips penjagaan kesihatan semasa di bulan puasa ini.

Sahur merupakan salah satu perkara yang paling penting untuk penjagaan kesihatan semasa berpuasa. Jangan pandang remeh terhadap bersahur, kerana ia akan memberikan anda tenaga sepanjang hari. Hanya dengan memakan 3 biji kurma dan segelas susu dan segelas air suam sudah memadai untuk bersahur. Pastikan anda meminum sekurang-kurangnya 2-3 gelas air semasa bersahur untuk mengelakkan dehidrasi.

Berbuka merupakan saat yang paling menyeronokkan ketika berpuasa. Namun, kita perlu kawal diri dan jangan terlalu mengikut kehendak nafsu. Rancang pemakanan anda dan elakkan daripada makan terlalu banyak ketika berbuka kerana ia akan menyebabkan badan anda berasa tidak selesa dan pening kepala. Sebaliknya, berbuka secara ala kadar dan sambung makan setelah selesai solat tarawih.

Makanan yang memberikan tenaga yang tinggi amat diperlukan bagi mengelakkan anda berasa cepat penat semasa berpuasa. Antara makanan yang mempunyai tenaga yang tinggi adalah makanan yang mempunyai kandungan vitamin B12 yang tinggi seperti telur, sardin, pisang dan kekacang. Amalkan memakan buah-buahan bagi mendapat sistem pencernaan yaang sihat.

Berpusa akan menyebabkan perut menjadi kosong dan akan meningkatkan tahap keasidan gastrik di dalam perut. Untuk mengelakkan gastrik daripada terjadi, amalkan pengambilan makanan yang mempunyai kandungan serat yang tinggi. Makanan segera, makanan yang sangat pedas, makanan yang mempunyai kandungan garam atau gula yang tinggi juga perlu dielakkan sama sekali. Anda akan cepat berasa lapar sekiranya makan makanan sebegini kerana ia mengalami pembakaran dan pencernaan yang pantas di dalam badan anda.

Semasa berpuasa, minuman berkafien seperti kopi, teh, coklat dan soda adalah amat dilarang sama sekali. Hal ini demikian kerana, kafien tersebut akan menyebabkan anda berasa lapar. Elakkan meminum teh ketika bersahur kerana ia akan menggalakkan pengeluaran air dari badan dan anda akan berasa haus dan lesu sepanjang hari. Air yang paling sesuai untuk bersahur adalah susu ataupun air kosong. Anda juga boleh menambah seotong limau ke dalam air anda bagi menambahkan kelazatannya.


9 Fakta Tentang Bersin Yang Perlu Anda Tahu

Menakutkan sebenarnya bersin ini. Apatah lagi bila kita makan di luar dan kita boleh nampak tukang masak atau pembancuh air bersin. Kalau saya nampak, memang saya akan angkat kaki.

Tetapi tahukah anda mengapa sangat-sangat disarankan jika kita bersin, kita perlu menutup mulut dan tidak hanya bersin secara terbuka? Berikut adalah beberapa fakta yang kami kongsikan berkenaan bersin yang mungkin akan membuatkan anda mengubah tabiat bersin anda.

Menurut satu kajian "Violent expiratory events: on coughing and sneezing" yang dilakukan oleh penyelidik MIT, dengan menggunakan kamera berkelajuan tinggi, jarak paling jauh sebiji partikel air bersin mampu mencapai jarak 8 meter yang bersamaan dengan lebih kurang 4 biji kereta atau panjang satu kontena lori.

Pesakit yang mengalami sinusitis jarang bersin kerana proses bersin itu jarang diaktifkan oleh badan mereka. Bersin sebenarnya banyak memberi kesan positif pada hidup seseorang, kata Noam A.Cohen, penyelidik dari University of Pnnsyvania. Apabila bersin berfungsi dengan sempurna, badan kita akan mengaktifkan saraf untuk bersin supaya partikel kuman 'jahat' yang kita sedut ketika bernafas diperangkap, kemudian dikeluarkan semula ketika bersin.

Setiap kali anda bersin, sebanyak hampir 100 ribu kuman dikeluarkan ke udara dan kuman-kuman ini, ada yang akan terapung dan melayang ke siling. Penemuan penyelidik MIT pada tahun 2014 mampu memberikan perspektif baru pada rekaan ruang udara yang dipasang di bangunan-bangunan kerana jika tidak ada tindakan diambil, siling boleh menjadi tempat pengumpulan bakteria.

Ketika kita tidur, saraf yang mengawal refleks bersin juga tidur. Kondisi ketika kita tidur yang dinamakan rapid eye movement atonia atau REM atonia yang kita lakukan tanpa sedar ketika tidur, membuatkan neuron motor bersin ditutup sementara. Yang pasti, kita akan terjaga dulu sebelum bersin setiap kali kita tidur.

Walau apa pun anda lakukan, anda akan memejamkan mata ketika bersin. Jika anda bersin pada ketika memandu, pastikan tangan anda memegang stereng dengan betul. Ini adalah satu tindakan refleks luar kawal yang pasti berlaku kerana otak kita akan mengarahkan mata kita dipejamkan ketika bersin.

Menurut kajian Saint Louis University School of Medicine, jika mahu bersin, jangan tahan kerana ada kemungkinan anda akan mengalami kecederaan apabila menahan bersin yang sudah separuh jalan keluar. Tetapi peluangnya untuk berlaku amatlah rendah. Antara kecederaan yang boleh berlaku adalah pecah salur darah di mata, kecederaan pada gegendang telinga dan kecederaan pada salur darah di kepala.

Cara terbaik untuk menghilangkan rasa hendak bersin adalah dengan menyapu hidung, bernafas dengan kuat atau menekan bahagian di antara bibir atas dan hidung dengan jari. Ini amat berguna kalau anda sedang bermain sorok-sorok untuk mengelakkan anda ditangkap.

Pastikan ini jadi amalan anda selepas ini. Dengan menggunakan tisu atau sapu tangan, tutup mulut anda setiap kali anda bersin. Ini untuk mengelakkan kuman-kuman yang terdapat di dalam bersin anda terbang ke udara. Jika anda terpaksa menggunakan tangan untuk menutup bersin, pastikan anda membasuh tangan anda dengan sabun selepas itu.

Ini adalah mitos yang masih disebar sehingga kini. Apa yang sebenarnya berlaku adalah saluran darah di jantung kita akan berubah menjadi sempit. Ketika kita hendak bersin, kita sebenarnya menarik nafas yang panjang yang menyebabkan tekanan pada dada meningkat, yang akan menurunkan kadar peredaran darah. Situasi ini hanya berlaku pada satu kali degupan jantung sahaja dan tidaklah sehingga jantung kita benar-benar terhenti, seperti yang ramai percayai. Tekanan darah kita menurun, tidaklah sampai berhenti jantung kita.


Cabaran Dan Pengalaman Kerja Petik Buah di Australia

SAMBUNGAN DARI : Lelaki ini kongsi pengalaman kerja petik buah di Australia - Bahagian 2

Untuk baca bahagian 1 : Lelaki ini kongsi pengalaman kerja petik buah di Australia

Bulan Mei masuk musim sejuk dan masa ni perit sikit. Semua benda sejuk. Aku penah tinggal di rumah yang mana owner rumah tak bagi guna pemanas bilik sebab nanti bil elektrik melambung. Terpaksalah guna selimut elektrik. Tapi time tidur saja panas, bangun pagi buka selimut, sumpah menggigil. Tapi yang bestnya makanan letak dekat luar, tak basi. Biskut tak lemau. Sebab sejuk. Haha.

Keluar pagi-pagi nak pergi kerja, jejak tanah, tengok rumput dah jadi ais, memang susah hati. Aku pakai sarung kepala yang macam perompak tu, sebab hidung beku. Baju dan sweater sampai 3 lapis dipakai, dan sarung tangan 2 lapis, sebab gunting yang digunakan adalah gunting besi, tersangat sejuk. Ada satu hari tu, boss aku yang matsaleh tu datang nak beri arahan, tersekat-sekat bercakap sebab sakit tekak oleh cuaca terlampau sejuk. Kesian pulak aku tengok.

Sebab lain aku suka kalau cuaca sejuk adalah kerana tak berpeluh. Aku dah la cepat peluh even tak panas. Rimas. Tapi biasalah lumrah manusia, bila sejuk, nak panas, bila panas, nak sejuk pulak.

Habis kerja pruning, ada 2 minggu sebelum mula kerja baru iaitu thinning. Kami diberikan kerja menyapu ranting yang kami pruning tu. Habis 2 minggu, mulalah kerja thinning.

Kerja thinning, bagi aku, dan bagi semua orang lain, adalah yang paling senang antara semua kerja. Tak perlukan pengalaman, masa ni boleh nampak ramai budak baru diambil bekerja.

Buah yang baru tumbuh akan tumbuh serumpun dan banyak, macam buah langsat seperti dalam gambar. Kerja kita hanya buang buah-buah itu dan tinggal dalam 2-3 biji sahaja, mengikut arahan boss. Tujuannya adalah untuk memberikan ruang kepada buah untuk membesar, dan supaya kurang persaingan antara buah. Kalau terlalu banyak, buah tak boleh tumbuh dengan besar dan sihat.

Bila dah masuk bulan September iaitu musim bunga, buah dah mula besar. Mana-mana pokok yang kita dah thinning awal dahulu, buah dah makin besar, ada yang dah boleh dipetik, akan dipetik. Jadi bulan September dan Oktober, ada dua kerja, sambil thinning buah yang masih kecil, kita juga akan petik buah yang sudah masak. Keutamaan akan diberikan kepada buah yang sudah masak untuk dipetik dahulu. Kalau ada buah perlu dipetik dan buah perlu di-thinning, pekerja akan dipecahkan kepada 2 kumpulan, petik dan thinning.

Jadi kerja di sana, bermula dengan pruning kemudian thinning, dan akhir sekali petik, dan ulang. Cerita ini hanya mengenai kerja di ladang stonefruit saja. Lain kerja, lain cerita. Kalau cerita anda tak sama, maknanya pengalaman kita berbeza lah.

Ada juga pasangan suami isteri yang mahu mengubah nasib berhijrah bekerja di Australia. Pelbagai cerita, ada yang suami datang terlebih dahulu dan memastikan keadaan baik di sana dan si isteri menyusuli kemudian. Ada yang datang bersama. Ada di sana yang suaminya bekerja petik buah dan si isteri menjual makanan kepada pekerja lain dengan harga $5 sebekas. Jika ada 20 tempahan, sudah boleh dapat $100 sehari. Jumlah pekerja di sesebuah kawasan mencecah ratusan orang. Siapa yang pandai masak untung lah. Karipap seketul sahaja dijual $1 (RM3.20).

Jun 2014 tiba, Ramadhan pertama aku di perantauan. Sebelum ini memang teringin nak rasa apa perasaannya berpuasa di negara asing. Kerja seperti biasa. Alhamdulillah ketika itu musim sejuk jadi puasa pun singkat sebab ketika musim sejuk, waktu siang singkat. Balik kerja pukul 5.30pm dah masuk waktu maghrib. Lepas makan biasanya mata pun terus akan layu sebab makan banyak dan letih kerja. Terlepas la tarawih. Walaupun kerja gaji banyak, tapi bila puasa, terasa lainnya suasana, tak meriah macam suasana di Malaysia. Itu la kekurangannnya. Tapi semua tu pengorbanan dan pengalaman. Hujung-hujung bulan puasa, sambil kerja kami pasangkan lagu raya. Memang berdiri bulu roma. Rasa syahdu saja. Baru la lagu Sudirman "Dari jauh ku pohon maaf" rasa bermakna sebab dengar di perantauan. Tapi tak la sampai meleleh air mata. Bila dah balik Malaysia, rindu pula nak beraya di perantauan.

Ketika hari raya Aidilfitri, aku tidak berkesempatan beraya di ladang kerana pulang ke Melbourne beraya di Konsulat Malaysia untuk beberapa hari. Raya ke-3 aku sudah pulang ke ladang. Tapi aku sempat beraya Aidiladha. Disebabkan harga kambing yang murah di sana, jadi dan kawan aku Sam nak belanja kawan-kawan lain dengan buat kenduri. Harga seekor kambing biri-biri kat sana adalah $140 (RM448). Tak terasa sangat sebab gaji sehari dah boleh beli seekor kambing buat BBQ untuk Aidiladha. Jika di Robinvale lagi murah boleh dapat serendah $70(RM224) seekor. Juga pengalaman pertama aku sembelih kambing. Hehe

Setahun selepas aku di Australia, rakan dan adik aku pula datang untuk merasai pengalaman yang sedang aku lalui ketika itu. Mereka tiba September 2014. Setelah dibawa ke tempat aku kerja, mereka terus bekerja keesokan harinya. Seperti aku dulu, mereka melalui proses yang sama. Ada perasaan teruja dan juga cuba menyesuaikan diri. Setelah beberapa bulan di sana, rakanku bercadang ingin membeli kereta bagi memudahkan pergerakan di sana. Kami sama-sama ke Melbourne dan mencari kereta terpakai. Nak beli kereta kena pergi daftar dengan VicRoads (Macam JPJ) dulu, then baru boleh beli.

Dipendekkan cerita, aku telah membeli kereta bagi pihak kawan aku Bart, Holden 2.0 dengan harga $2200 (RM7040). Memang sangat murah. Gaji tak sampai sebulan dah boleh beli kereta cash bercc 2.0 pula tu. Pernah juga seorang lagi rakanku, Sam, membeli kereta yang dijual oleh pekerja di ladang tempat kami kerja dengan harga $50 (RM160). Boleh lah untuk buat pergi balik kerja.

Ada seorang rakan aku yang susah senang bersama di sana, kini sudah berkahwin dengan orang Australia dan kini menetap di sana serta sudah mempunyai cahaya mata. Dia sekarang diberikan bridging visa sementara menunggu proses untuk mendapat visa pemastautin tetap. Rezeki Allah tu luas. Kalau orang cerita buruk pasal Australia, itu Allah dah tetapkan dia tak ada rezeki di sana. Rezeki kau dan dia, tak sama bro.

Bagi aku, aku langsung tak rasa kerja ini berat. Tipu la mula-mula tu tak rasa penat dan stress, tapi alah bisa tegal biasa la kan. Cuma perlukan kekuatan mental berjauhan dengan keluarga tersayang. Ramai yang putus asa kerana tekanan itu. Tapi di mana-mana pun kita kerja, akan ada liku-liku dan ranjaunya. Hanya cara kita atasi membezakan kita. Tak ada cabaran dalam hidup pun tak bermakna jugak kan.

Jika nak cakap tentang tekanan fizikal, pun tak ada masalah sebenarnya. Ramai saja pekerja perempuan dan orang berumur 50 ke atas dari negara lain boleh survive, kenapa kita tak boleh? Sebab kita manja. Nak dengan tak nak saja. Nak cakap kerja macam bangla, itu memang tak la bagi pengalaman aku. Sebab sesiapa pun akan buat kerja yang dia mampu dan berikan pulangan yang baik. Tak ada kena mengena dengan bangsa dan warganegara.

Kerja teruk kena tekan sampai tak sempat rehat, balik badan sakit macam nak mati? Bagi aku tak, maybe sebab aku pernah kerja lebih teruk, atau toleransi aku tinggi. Pengalaman orang lain wallahualam aku tak tahu. Mungkin dia tak pernah kerja teruk? Mungkin biasa kerja ofis, bila keluar kerja luar, rasa macam nak mati? Mungkin sebab dia tersalah kerja dengan kontraktor yang penipu dan tuan ladang yang kejam? Nasib tak baik, atau tak ada rezeki la tu. Tapi belum cuba belum tahu. Bak kata orang "We don't know how strong we are until being strong is the only choice we have", kan?

Tapi kenapa nak jadikan "bangla" sebagai penanda aras untuk kerja teruk? Kenapa tak cakap, "Eh taknak lah aku kerja macam tu, kerja macam Melayu". Kita tak cakap macam tu, sebab kita tak sanggup kerja sekuat bangla. Ramai saja Melayu yang kerja kuat, tapi tak adil lah kita nak gunakan bangla sebagai penanda aras. Kerja apa pun tak kisah, macam bangla kah, macam Melayu kah, macam Cina kah, macam India kah. Yang penting halal. Itu yang perlu kita ingat. Kalau kau kerja seminggu dapat RM2,500 kan, bangla tak bangla, janji masyuk. Betul?

Alang-alang dah aku cerita, better aku bagi tips untuk sesiapa yang nak ke sana atau di sana, untuk tahan mental dan fizikal. Pertamanya, betulkan niat, kalau anda nak pergi seronok-seronok, yang ini yang masalah. Bila kerja susah sikit, mulalah tak tahan nak balik. Niat kena betul iaitu nak cari duit, barulah apa saja halangan datang anda boleh lalui. Ramai sangat ingat kerja ini seronok-seronok dan dapat duit banyak. No, salah. Kerja gaji lumayan, ada la cabaran tersendiri. Ramai juga yang pernah ikut aku kerja, ada seorang student dari Melbourne. Kerja sehari, dah taknak kerja. Sebab apa? Sebab dia ada pilihan lain, nak kerja boleh taknak kerja pun boleh. Dan dia hanya nak dapatkan duit poket. So, memang tak tahanlah. Ada lagi 2 orang student juga dari Melbourne, kena buang kerja sebab kerja main-main. Jadi, betulkan niat memang nak cari duit betul-betul. Bukan suka-suka. Ini tersangat penting.

Kedua, buat kawan. Kalau anda pergi seorang diri atau berdua dengan rakan dari Malaysia, dan tinggal serumah dengan rakan anda, tak semestinya anda akan kerja di ladang yang sama. Jadi amatlah penting untuk anda berkawan dengan rakan yang kerja di ladang anda bekerja. Ini adalah supaya anda tak rasa keseorangan ketika bekerja. Kalau anda tak mahu berkawan, susahlah. Anda akan rasa waktu bekerja 8 jam tu sangat panjang, dan mula lah fikir nak balik Malaysia dan sebagainya. Bergaul lah, tak kira bangsa dan negara. Bila hati anda senang, anda akan rasa seronok, dan tak rasa tertekan lagi.

Ada 3 orang aku hantar pergi kerja di sana, tempat sama aku kerja. Baru sampai sehari, belum sempat kerja, dia dah nak cabut balik, tak jadi kerja. Alasan dia tak masuk akal. Seorang lagi sampai sana terus menangis. Rindu famili katanya. Dan lagi seorang, malam tu sampai rumah di ladang, dan esok harinya dia cabut lari ke tempat lain. Alasannya, aku tak beritahu yang akan tinggal dengan India Malaysia. Eh, kalau nak tinggal sebumbung dengan bangsa lain pun tak boleh, sapa sebenarnya yang bermasalah.

Boss walaupun baik tapi garang, kalau dia maki f**k / fu***n hell tu, mesti ada sebab. Sama ada kami main-main atau mengular. Sekilometer boleh dengar dia maki. Hati kena kental, kalau anda yang buat salah kena maki, memang padan la. Hati tisu tak sesuai. Kalau kerja betul-betul dia takkan marah. Tapi kami dah lali, kena maki, tapi masih boleh gelak-gelak. True story.

Jadi sesiapa cakap kerja teruk tu, itu terletak pada ketahanan masing-masing. Berlambak perempuan kerja kat sana, umur dah lebih 50 tahun, boleh je tahan. Buat malu kaum adam saja yang cakap kerja macam bangla tu. Mental kena kuat la bro.

Petik stonefruit (pic, nektarin, plum, aprikot) ini hanyalah salah satu kerja yang pernah aku buat di Australia. Banyak lagi kerja yang aku buat macam sorting cherry (gaji tertinggi aku penah dapat iaitu RM65 sejam), petik zucchini, broccoli, buah zaitun, epal, anggur dan macam-macam lagi.

Rugi tak sempat nak cuba kerja asparagus, yang tu kerja start malam, habis pagi. Cerita orang berpengalaman, tengah kerja, tiba-tiba ada kanggaru berdiri kat situ, pandang je kau macam nak gaduh. Haha. Ada beran?

Tapi bagi aku antara kerja paling menguji kelakian aku adalah kerja sayur iaitu zucchini dan broccoli. Satu sebab sakit pinggang, biasa la baru mula akan sakit. Lama-lama dah biasa okay la. Tapi bab cuaca, yang ni yang mental. Matahari belum terbit dah mula kerja. Pernah pukul 4.30 pagi dah tunggu kontraktor datang ambil. Naik van ramai-ramai dengan pelbagai bangsa dan warganegara. Kerja pulak bulan 5, musim sejuk.

Sayur biasanya pokok atas batas. Suhu menusuk ke tulang, lorong-lorong pokok becak berair, terkena pula air embun. Sejuknya hanya Allah sahaja yang tahu. Ada satu pagi tu, terlalu sejuk ditambah dengan hujan renyai, semua orang saling pandang satu sama lain dan geleng kepala, sebab tangan, kaki, dan badan dah beku. Sekali matsaleh Australian geleng kepala.

Tapi begitu lah, pengalaman masing-masing. Bagi aku, aku bersyukur dapat pengalaman yang baik serta tak ditipu. Kita tak boleh hanya dengar cakap orang. Memang betul, tak semua orang boleh kerja sebegini, tapi tak semua orang akan gagal. Kalau nak pengalaman, keluarlah dari comfort zone anda, dan cuba challenge diri dengan sesuatu yang mencabar dan berbaloi. Selagi anda masih muda.

Mesti sebelum anda baca artikel ni, terlalu banyak yang anda dengar mengenai cerita buruk bekerja di Australia kan? Tak dinafikan, aku juga pernah mendengar cerita buruk dari orang. In fact, di dalam BAHAGIAN 1 artikel ini aku dah beritahu tentang aku buat research terlebih dahulu sebelum datang, dan memang ramai yang cerita buruk lebih daripada baik.

Tapi itu tidak membuatkan aku patah semangat. Sebab aku percaya rezeki masing-masing, dan aku dan orang lain, kelebihan kita tak sama. Kalau semua orang kata susah, tak boleh, dan teruk, adakah ia mustahil? Tak. Bak kata Nelson Mandela, "It always seems impossible until it's done".

Tapi, memang benar ada yang ditipu oleh agen, ada yang kerja tak dibayar, ada yang dah sampai tapi kerja tak banyak dan gaji tak seperti diceritakan. Satu cara sahaja nak selesaikan. Gunakan akal fikiran kita. Jangan main terjah pergi ja bila dengar gaji RM15,000. Buat research, banyakkan membaca dan bertanya. Jangan malas.

Kalau anda tak guna otak, malu dan malas bertanya, bukan cakap kerja di Australia, kerja di KL pun anda akan kena tipu. Penipuan ni ada di mana-mana saja. Sama ada anda nak biarkan diri anda ditipu atau tak, itu terletak di tangan anda. Ramai orang nak ambil kesempatan dalam hal ini, sebab tu penting ada ilmu pengetahuan.

Datang pada waktu dan musim yang betul. Ramai yang tak sabar-sabar nak pergi, dengar gaji tinggi, bulan Mac atau April pun tergedik-gedik nak pergi. Padahal tak tahu masa tu kerja kurang sebab dah mula sejuk. Kalau ada pun kerja anggur atau sayur. Sayur dan anggur tak sesuai untuk budak baru. Sebab anda akan rasa teruk gila. Dan bila dah rasa teruk, mulalah buat cerita yang kerja di Australia ni indah khabar dari rupa. Padahal anda yang salah, tak buat persediaan dan kurang pengetahuan mengenai perkara ini.

Paling sesuai adalah kerja di ladang stonefruit untuk permulaan. Ini tak, pergi musim sejuk, anda baru sampai dan tak biasa dengan cuaca sejuk, kena pula kerja sayur macam aku cerita tu, 5.30 pagi dah kerja dalam cuaca sejuk, aku berani jamin anda akan menangis. Dan 80% akan putus asa. Jadi, plan betul-betul. Jangan kalut.

After all, hidup kita sangat singkat untuk kita hanya duduk dan tertanya-tanya. Go out there and challenge yourself. Baru kau tahu siapa diri kau, sama ada kau bangla atau orang Malaysia. Dan bagi aku, pengalaman ini sedikit sebanyak mematangkan aku dari beberapa sudut. Dan inilah pengalaman paling berharga dalam hidup aku. Banyak lagi sebenarnya butiran-butiran yang aku tak ceritakan dalam ini secara terperinci, nanti terlalu panjang artikel ini, ini pon dah panjang gila.

Semoga penerangan aku ini cukup detail bagi mereka yang tertanya-tanya mengenai kerja petik buah di Australia. Memang ada cerita pasal ni sebelum ini, tapi mungkin ini yang paling terperinci anda pernah baca. Baru dapat gambaran yang lebih jelas. Dan harap tak menyinggung mana-mana pihak. Kalau ada, beritahu. Okay, till next time.


Larangan Allah swt. Pada Manusia Berpendidikan Tinggi

"Sis, kenapa golongan wanita yang bersikap radikal selalunya golongan wanita berpendidikan tinggi?" tanya Ana.

Fida berpaling pada Ana, "mesti awak kata begitu kerana perasan kebanyakan wanita yang mempersoalkan tentang Islam itu, adalah mereka yang belajar tinggi. Awak rasa kenapa?"

"Untuk mempersoalkan semua itu memerlukan minda yang rajin dan suka berfikir," jawab Fida.

"Tapi mengapa mereka selalu menidakkan sesuatu yang benar?" balas Ana. "Dengan kepandaian yang diberikan, sepatutnya ilmu diguna untuk lebih memahami kenapa sesuatu itu dibenar atau tidak dibenarkan dalam Islam, kan?"

"Awak bagi saya satu contoh kesalahan dalam Islam yang selalu orang kita buat. Maksiat ke jenayah ke, tak kisah lah," tanya Fida.

"Baik, zina, bersekedudukan. Awak cuba beritahu saya apa keburukan zina pada saya, jika saya membenarkan diri saya berzina dan bersekedudukan?" soal Fida balik sambil tersenyum.

"Saya tahu apa yang saya patut buat untuk pastikan saya tak akan mengandung, mungkin si lelaki saya akan pastikan pakai perlindungan. Saya cukup celik untuk ambil semua langkah itu," jawab Fida.

"Benar, tetapi peratusannya lebih baik berbanding mereka yang tak didedahkan dengan cara-cara yang betul untuk menjalankan seks yang selamat," kata Fida.

"Ak ah. Mungkin awak akan ditinggalkan si lelaki selepas menyerahkan tubuh awak pada dia?" soal Ana membuatkan Fida terpegun sebentar.

Fida senyum sahaja lalu berkata, "saya tak kisah. Saya memang nak seks sahaja. Saya bukan mahu seorang teman lelaki dan saya tak takut dikecewakan walaupun saya dah menyerahkan tubuh saya pada dia."

"Awak mungkin dijangkiti penyakit STD?" kata Ana cuba memerangkap Fida.

"Saya tahu apa yang saya patut lakukan sebagai pencegahan yang perlu untuk elak STD, saya seorang yang terpelajar la Ana," jawab Fida.

"Hahaha. Kalau saya dah tahu saya mahu, kenapa saya perlu malu? Saya nak. Saya tahu apa saya mahukan, tak ada sebab mengapa saya perlu rasa malu," balas Fida.

"Mari saya cuba beritahu awak apa pula faedahnya berzina pada saya jika saya memang hendak mengamalkan zina dan bersekedudukan ni, ok?" tanya Fida.

"Dalam kepala saya, saya tahu apa yang saya buat, dapat berikan saya kepuasan sebenar," terang Fida membuatkan Ana tersengih mendengarnya.

"Saya tak perlu nak takut-takut rasa seksa pada nafsu saya. Saya pula dapat membantu lelaki lain melampiaskan nafsu dia, daripada dia cari pelacur. Saya gembira, dia gembira," kata Fida.

Ana tak sangka Fida mampu melontarkan pandangan sedemikian yang sangat berbeza dengan perwatakannya, walaupun hanya dalam situasi olok-olok.

"Yang penting, saya dapat apa yang saya nak, sis. Kalau saya nak seks, saya dapat seks tak kiralah dengan siapa yang saya buat. Apa keburukannya di situ pada saya? Saya penuhi apa yang saya perlukan kan? Saya dapat rasa belaian lelaki, saya dapat penuhi keinginan saya dan kalau dia dengan saya duduk serumah atau sebilik, kami juga boleh berkongsi bayar sewa, hihihi," gelak Fida membuatkan Ana turut sama ketawa.

"Ada benarnya. Tapi itu tak menjadikan apa yang awak buat itu betul?" soal Ana.

"Benar, tetapi logiknya betul kan? Jika tidak ada larangan berzina dan bersekedudukan untuk orang Islam, hidup kita lebih mudah dalam banyak perkara, kan? Semua itu seiring dengan logik kemahuan manusia," tanya Fida.

"Memang benar, tetapi itu tak menjadikan zina itu halal," kata Ana.

"Betul. Sebab itulah bahayanya mereka yakni wanita-wanita yang berpendidikan dan berfikiran radikal ini," kata Fida.

"Kerana kepandaian mereka itu, apabila didorong oleh sentimen radikal, mampu membuatkan mereka mengeluarkan hujah-hujah yang kelihatan baik dari pandangan manusia," kata Fida. "Semua jawapan yang saya berikan pada awak, semuanya logik dan memberikan kebaikan kepada saya."

"Tetapi Islam melarang umatnya berzina, itu kan sudah jelas?" kata Ana.

"Betul. Sebab itu ada kalanya kita usah lah terlalu kagum dengan orang yang pandai berhujah ni, kerana mereka terlalu pandai berfikir sehingga meletakkan logik pandangan mereka dalam semua perkara," kata Fida.

"Di mana logiknya larangan berzina dan bersekedudukan untuk orang Islam? Jika diamalkan dengan betul, kedua-duanya membawa manfaat kepada pelakunya?" terang Fida.

Fida menyambung hujahnya, "Allah itu kan maha adil dan maha mengetahui. Pada mereka yang terdidik, yang pandai berhujah dan berpandangan radikal, mereka akan cari jalan menghalalkan sesuatu yang haram. Takpun, membenarkan sesuatu yang pada dasarnya tidak patut dilakukan."

"Mereka akan mampu membuatkan orang terpesona dengan logik akal mereka kerana hujah mereka nampak ada kebenarannya. Tetapi mereka lupa Allah itu Maha Adil," kata Fida.

"Adilnya Allah itu, Dia mengeluarkan perintah menyuruh kita mengelakkan zina, kerana Dia tahu mengelak zina itu lebih baik tetapi pada fikiran manusia yang dangkal, mereka akan mampu melihat baiknya seks luar nikah kerana minda mereka akan sentiasa mencari hujah untuk membolehkan sesuatu yang dia mahu," terang Fida.

"Hanya Allah faham mengapa zina itu haram pada umat Islam walaupun dapat dibuktikan dengan pengetahuan dan teknologi, yang seks luar nikah suka sama suka boleh berlaku dalam keadaan selamat serta memberikan kesan positif pada pelakunya," kata Fida.

"Allah swt. pasti ada sebab kenapa manusia wajib elak berzina walaupun hidup kita terseksa kerana tidak dapat berzina, begitu? Itukah maksud Allah itu Maha Adil yang awak cuba sampaikan?" tanya Ana.

"Betul. Manusia boleh cari jalan untuk benarkan maksiat atau kesalahan guna logik akal kita, tapi Allah saja yang faham kenapa ada perkara Dia larang," kata Fida membalas pertanyaan Ana.

"Kerana manusia ini logiknya terbatas di kalangan akal mereka saja?" tanya Ana.

Fida mengangguk. "Itulah bahayanya berilmu tinggi tanpa kawalan. Minda kita rajin berfikir, sehingga lupa ada sempadan yang jangan dilangkah dalam memikirkan perihal logik Allah."

"Akhirnya ada yang meletakkan logik fikiran manusia setaraf dengan logik Dia, kan?" kata Ana.

"Betul. Itulah yang kerap berlaku sekarang, kan? Ramai umat Islam sendiri mengambil logik akal manusia untuk menidakkan larangan ke atas mereka," jawab Fida.

"Allah swt takkan melarang kita buat sesuatu yang Dia tahu tidak baik pada kita, walaupun pada kita, kita mampu nampak faedah-faedahnya," terang Fida.


Bagaimana Cara Untuk Menangani Masalah Pembaziran Menerusi Pengurusan Islam

Pengurusan Islam dilihat sebagai satu alternatif yang terbaik dalam pengurusan sesebuah organisasi. Konsep pengurusan Islam yang berteraskan tauhid menggambarkan betapa dinamiknya Islam dalam menangani isu-isu pengurusan yang gagal diselesaikan oleh sistem pengurusan yang sedia ada. Kenyataan ini bukan bermakna sistem pengurusan yang digunapakai sekarang tidak selaras dengan Islam. Cuma masih banyak lagi ruang untuk penambahbaikan serta keperluan kepada proses mengasimilasi nilai-nilai universal Islam ke dalam sistem pengurusan yang digunapakai dewasa ini.

Jika ditinjau ke dalam sesebuah organisasi, masalah pembaziran merupakan isu yang sering diberi perhatian oleh pihak pengurusan. Pembaziran yang di maksudkan di sini ialah pembaziran sumber atau pembaziran input kerja yang sudah tentu memberi kesan yang negatif terhadap produktiviti sesebuah organisasi.

Kelayakan dan kepakaran seseorang itu dalam sesuatu bidang belum tentu dapat menjamin dia akan diambil bekerja di dalam bidang yang dipelajarinya semasa dia berada di universiti. Semasa sesi temuduga biasanya kemahiran berkomunikasi dan keupayaan meyakinkan pihak penemuduga memainkan peranan yang penting bagi memastikan calon tersebut berjaya atau tidak dalam sesi berkenaan.

Dalam suasana pasaran kerja yang begitu sengit dewasa ini, objektif utama para graduan baru ialah untuk mendapatkan kerja (walau dalam apa bidang sekalipun). Adalah tidak pelik jika ada di antara kita yang mempunyai ijazah dalam bidang kimia tetapi di ambil bekerja dalam bidang pentadbiran awam, atau mempunyai ijazah sarjana dalam bidang teknologi maklumat tetapi bekerja dalam bidang pemasaran insurans.

Mungkin keadaan yang mendesak telah menyebabkan mereka merimaa sebarang jawatan yang ditawarkan walaupun ia tidak berkaitan dengan apa yang dipelajari. Mereka mungkin bertahan untuk tempoh waktu yang singkat sahaja dengan sesebuah organisasi tersebut sebelum mencari pekerjaan baru yang bersesuaian dengan mereka. Jika ini berlaku, organisasi akan mengalami kerugian dari segi kos lantikan dan kos latihan.

Seharusnya majikan perlu memastikan sumber manusia yang ada dalam organisasi terbabit di tempatkan mengikut kelayakan dan minat masing- masing. Ini bagi memastikan kualiti kerja yang terbaik dapat dihasilkan melalui kepakaran yang ada. Di dalam Al-Quran, Allah ada berfirman di dalam surah Yusuf ayat ke 55 : “Nabi Yusuf berkata : Jadikan saya penjaga perbendaharaan Sesungguhnya saya pandai menjaga lagi mengerti.”

Walaupun ada hadis nabi s.a.w yang melarang seseorang itu meminta sesuatu jawatan - seperti yang diriwayatkan oleh Bukhari dan Muslim : “Sesesungguhnya kami tidak akan melantik sesorang itu untuk sesuatu jawatan yang dimintanya”. – ini tidak bermakna sesorang itu tidak boleh meminta jawatan yang bersesuaian dengan kelayakannya. Malah ia tidak menjadi satu kesalahan jika dia sanggup dan mampu memikul amanah tersebut. Apa yang menjadi kesalahan di sini ialah kerana ia inginkan jawatan tersebut bagi tujuan bermegah-megah dan inginkan pangkat kemewahan dunia.

Dalam kisah nabi Yusuf ini, kerana minat dan kepakaran yang baginda ada, baginda telah menjalankan amanah yang dipertanggungjawabkan kepadanya sebagai menteri ekonomi Mesir dengan begitu efektif sekali sehinggakan kemakmuran negara Mesir mampu dikongsi dengan penduduk negara jiran pada ketika itu

Seringkali pekerja yang mempunyai idea untuk memajukan sesebuah organisasi itu gagal untuk menyuarakan pendapat mereka kepada pihak atasan atau gagal untuk menyakinkan pihak atasan tentang pendapat mereka. Di dalam istilah pengurusan pengetahuan, ini dikenali sebagai pembaziran modal inteleks. Kegagalan ini sama ada disebabkan para pekerja takut untuk menyuarakan pendapat atau pun disebabkan kegagalan pihak pengurusan untuk menilai sesuatu idea yang diutarakan.

Dalam hal ini, pekerja perlu berani kerana idea yang bernas itu tidak semestinya datang daripada pihak atasan sahaja dan pihak pengurusan perlu bersikap lebih terbuka dalam menilai pendapat yang disuarakan.

Nabi s.a.w sentiasa bermesyuarat dengan para sahabat di mana pendapat mereka diambil kira dalam menentukan sesuatu keputusan. Sebagai contoh, baginda s.a.w menerima saranan Salman Al-Farisi supaya dibuat parit di sekeliling kota Madinah sebagai penampan dan usaha menghalang kaum musyrikin Mekah daripada memasuki kota tersebut semasa Perang Khandak.

Peralatan pejabat seperti telefon, faksimili, komputer, mesin fotostat dan sebagainya adalah hak milik organisasi dan ia perlu digunakan untuk tujuan pejabat sahaja. Kita sering menyalahgunakan kemudahan ini untuk tujuan peribadi. Sebagai individu bertanggungjawab dan dipertanggungjawabkan di akhirat kelak, kita perlu sedar bahawa setiap perbuatan kita sama ada yang elok atau yang sebaliknya akan diberi balasan oleh Allah s.a.w. Firman Allah s.w.t dalam surah al-Zalzalah ayat 7 dan 8 : “Maka sesiapa yang berbuat kebaikan walaupun sebesar zarah, nescaya Dia akan melihatnya. Dan sesiapa yang berbuat kejahatan, walaupun sebesar zarah, pun Dia akan melihatnya”

Justeru itu, penggunaan perlatan pejabat untuk tujuan peribadi dianggap sebagai satu pembaziran dari segi nilai ekonomi kepada organisasi dan merupakan satu kesalahan di sisi Islam. Pihak pengurusan perlu memandang serius masalah ini, walaupun secara kasar, kesannya tidak begitu besar. Ia perlu dibendung daripada peringkat awal lagi sebelum menjadi lebih serius.

Di samping itu, pihak pengurusan juga perlu menggalak para pekerja supaya mengamal konsep kitar semula seperti menggunakan kedua-dua belah muka surat untuk mencetak dokumen yang kurang penting, menggunakan kembali sampul-sampul surat yang telah dipakai untuk menghantar dokumen ke jabatan lain di dalam organisasi terbabit serta memastikan air dan elektrik digunakan tanpa pembaziran. Amalan kitar semula, di samping dapat mengurangkan kos operasi, ia juga sedikit sebanyak menyumbang kepada pemuliharaan alam sekitar.

Pembaziran waktu selalunya dikaitkan dengan kegagalan pekerja untuk menggunakan masa yang berkualiti untuk meningkatkan produktiviti. Masalah ini biasanya dikaitkan dengan agensi-agensi kerajaan. Walaupun ada agensi-agensi swasta mengalami masalah yang serupa, tetapi masyarakat biasanya menuding jari ke arah jentera perkhidmatan kerajaan kerana ia mengendalikan urusan orang ramai dari pelbagai peringkat.

Masalah lewat datang ke pejabat, keluar minum di luar waktu rehat, keluar pejabat untuk mengurus hal peribadi dan seumpamanya adalah antara faktor-faktor penyumbang kepada masalah ini.

Semua pihak dalam organisasi perlu sedar akan tanggungjawab masing-masing. Tanggungjawab adalah amanah. Jika seseorang itu, baik pengurus atau pekerja bersikap amanah, sudah pasti segala kerja dapat diselesaikan dalam tempoh yang singkat dan produktiviti dapat ditingkatkan. Pelanggan pula tentu berpuas hati dengan perkhidmatan yang diberikan.

Kita perlu sedar bahawa kita mendapat gaji daripada kerja yang dilakukan. Daripada gaji yang diperolehi inilah kita gunakan untuk membeli barangan dan perkhidmatan yang diperlukan. Gaji yang diperolehi melalui sumber yang tidak sepatutnya adalah haram dan setiap yang terhasil daripada sumber yang haram tiada tempat di sisi Islam.

Sabda nabi s.a.w dalam satu hadis yang diriwayatkan oleh Iman Bukhari : “Orang yang paling dirundung penyesalan pada hari akhirat ialah orang yang memperolehi harta dari sumber yang tidak halal lalu menyebabkannya masuk neraka”.

Masalah pembaziran waktu ini boleh dikaitkan juga dengan sikap sesetengah individu sendiri. Sikap ini perlu diubah dan dalam hal ini peranan majikan amat penting dalam membentuk nilai-nilai yang murni pekerja menerusi latihan dan kursus ke arah pemantapan sakhsiah seseorang pekerja itu.

Pengurusan secara Islam lebih menitikberatkan kepada penyemaian nilai-nilai universal Islam ke dalam jiwa individu itu sendiri. Baik individu ini seorang pengurus, penyelia mahupun pekerja biasa. Sifat amanah dan bertanggungjawab bukan sahaja perlu ada dalam jiwa ketua, malah pekerja juga. Apapun, pekerja perlu menghormati ketua dan ketua pula perlu mengambil berat tentang kabajikan pekerjanya barulah persekitaran kerja yang harmoni dapat diwujudkan di dalam sesebuah organisasi tersebut.


Kenali KL118: Bangunan Tertinggi Malaysia Menggantikan KLCC

Dalam masa 2 tahun akan datang, bangunan ikonik Menara Berkembar Petronas (KLCC) bukan lagi bangunan tertinggi di Malaysia sementelah sebuah menara baru yang gah diberi nama KL118 dijangka siap dibina menjelang tahun 2020. Bagi yang belum mengetahui, KL118 yang juga dipanggil Merdeka PNB 118 atau nama asalnya, Warisan Merdeka merupakan sebuah bangunan pencakar langit terbaru negara kita dengan 118 tingkat dan berketinggian 682 meter (2238 kaki) yang masih lagi dalam proses pembinaan di Kuala Lumpur.

KL118 dimiliki dan dibiayai oleh Permodalan Nasional Berhad (PNB) selaku ketua projek pembangunan megastruktur tempatan yang menelan belanja kira-kira RM5 bilion. Setelah siap iaitu dijangkakan pada tahun 2019, KL118 bakal menjadi bangunan tertinggi di Malaysia menggantikan KLCC dan bangunan ketiga tertingggi di dunia pada ketika itu. Bukan itu sahaja, KL118 juga berkeluasan 400,000 meter persegi (4,300,000 kaki persegi) yang terdiri daripada ruang kediaman, hotel dan tempat komersial. Ini sekaligus mengalahkan KLCC yang berketinggian 451.9 meter dan mempunyai 88 tingkat.

KL118 bakal mempunyai 100 tingkat yang ditawarkan untuk sewaan yang terdiri dari 80 tingkat kawasan pejabat, 12 tingkat bilik hotel, 5 tingkat penginapan hotel dan pusat perniagaan runcit. Manakala kawasan lain termasuk lif, kemudahan rekreasi dan penyelenggaraan serta kawasan parkir yang mampu menampung sehingga 5000 buah kereta. Selain itu, 60 daripada 80 tingkat untuk kawasan pejabat akan dikhususkan kepada PNB selaku pembangun projek dan anak syarikat.

KL118 dibina di Petaling Hill, sebuah bukit berketumpatan rendah menghala tenggara bandar lama Kuala Lumpur yang cukup bersejarah iaitu lokasi yang sama dengan Taman Merdeka yang kemudiannya dibuka semula sebagai sebuah kawasan letak kereta terbuka. Tapak projek ini bertempat sekitar beberapa bangunan mercu tanda bersejarah dengan sedikit pembangunan moden iaitu kawasan sukan era kemerdekaan seperti Stadium Merdeka, Stadium Negara dan Staidum Chin Woo; kawasan sekolah pra zaman peperangan seperti Methodist Boys' School dan Victoria Institution; serta projek Plaza Rakyat yang terbengkalai di seluruh LRT Laluan Ampang. Pembangunan KL118 apabila berjaya disiapkan akan mempunyai akses ke MRT Laluan Sungai Buloh-Kajang yang baru dibina yang digali dibawah hujung selatan bandar lama Kuala Lumpur.

KL118 dibina untuk mewujudkan sebuah lagi mercu tanda baru Kuala Lumpur sebagai ibu negara Malaysia. Bahkan, rekaannya menyerupai bentuk tangan kanan Tunku Abdul Rahman yang terbuka sewaktu pengumuman Merdeka sebagai tanda simbol keamanan bagi negara kita yang bertungkus-lumus untuk mengecapi kemerdekaan. Secara asasnya, KL118 bakal menempatkan sebuah pusat beli-belah, pejabat serta kawasan kediaman.

Kerja-kerja pencerucukan dan pembinaan asas untuk projek KL118 telah diberikan kepada Pintaras Geotechnics Sdn Bhd. PNB juga menyenarai pendek 6 kumpulan untuk pelbagai kerja pembinaan seperti UEM Group Bhd-Samsung, IJM Corp Bhd-Norwest Holdings Sdn Bhd- Shimizu Corp, Malaysian Resources Corp Bhd-China State Construction Engineering Corp, WCT Bhd-Arabtec Construction LLC, TSR Capital Bhd-Daewoo Group dan Seacera Group Bhd-Spaz Sdn Bhd-Sinohydro Corp-Shanghai Construction Group. Syarikat-syarikat ini menghantar bidaan dan mengemukakan tawaran kejututeraan, pemerolehan dan pembinaan mereka pada 28 Januari 2015.

Sementara itu, KONE yang merupakan sebuah kumpulan dari Finland membekalkan sekitar 87 lif dan eskalator bagi projek ini. Pada 23 November 2015, PNB mengumumkan sebuah kontrak bernilai RM3.4 bilion yang dianugerahkan kepada usahasama South Korea’s Samsung C&T dan UEM Group Bhd.

Sehingga bulan September 2016, kerja menanam cerucuk KL118 telah siap dilakukan manakala kerja-kerja atas tanah baru hendak bermula. Pada asalnya, KL118 dirancang untuk menjadi sedikit tinggi berbanding Taipei 101 yang mempunyai ketinggian 509 meter. Malah, terdapat juga spekulasi iaitu hanya puncak menara itu dilanjutkan tanpa menambah jumlah lanjut aras kepada struktur jumlah tingkat seperti yang dirancang.

Pembinaan KL118 mengundang kontroversi apabila terdapat rakyat yang telah mengkritik dengan mendakwa projek tersebut merupakan suatu pembaziran dimana dana RM5 bilion itu boleh disalurkan untuk tujuan lain seperti sektor kesihatan dan pendidikan. Namun begitu, Perdana Menteri Datuk Seri Najib Tun Razak memberi respon terhadap kritikan itu dengan menafikan perkara tersebut dan menegaskan KL118 akan memberi lebih banyak kebaikan kepada negara dengan menjana peluang ekonomi.

Disebalik cemuhan yang diterima, KL118 pastinya akan menjadi sebuah mercu tanda baru Malaysia yang cukup gah dan membanggakan. Justeru, ianya sekaligus mengangkat nama negara setapak lebih tinggi di persada antarabangsa.


10 Kesalahan Yang Sangat Kerap Dilakukan Di Bulan Ramadhan

Walaupun syaitan diikat pada bulan Ramadan, namun diri kita masih tidak mampu dikawal dan tidak terlepas daripada melakukan kesilapan. Dengan iman di dada yang pasang surut, serta nafsu di dalam diri yang tidak sukar dikawal, kita sering melakukan kesilapan yang kita beranggapan sebagai kesalahan remeh.

Sedar tak sedar, kesalahan-kesalahan ini sebenarnya mengurangkan pahala Ramadan kita dikala kita berasakan kita sudah buat yang terbaik. Sesungguhnya waktu bulan inilah yang kita perlu gunakan untuk menjadi permulaan kepada Muslim yang lebih baik dan seterusnya beristiqamah pada bulan-bulan yang lain.

Sebaik-baiknya kita harus mengelakkan diri daripada melakukan dan mengulangi lagi kesalahan-kesalahan yang dimaksudkan untuk mendapatkan rahmat yang lebih di bulan mulia ini. Iluminasi.com ingin berkongsi dengan anda 13 kesalahan yang sering kita lakukan di bulan Ramadan sama ada dalam keadaan sedar atau tidak.

Ramai yang ingat bila dah batal puasa tu boleh makan ikut suka saja. Bagi mereka yang uzur di sisi Islam pun perlu menjaga adab makan di hadapan orang yang berpuasa, apatah lagi mereka yang sihat walafiat namun batal puasa.

Ramai yang menambahkan amalan di bulan Ramadhan, namun terdapat juga mereka yang masih di takuk yang sama.

Berpuasa di bulan Ramadhan dirasakan seperti budaya, daripada tanggungjawab. Ini membuatkan ramai di antara kita yang berpuasa, namun tidak menunaikan solat fardhu.

Jika kita tidak solat, maka kita hanya dapat lapar dan dahaga sahaja.

Ya memang waktu berbuka itu perlu makan setelah seharian berpuasa, namun adalah lebih baik untuk makan tidak terlalu banyak, atau lebih bagus jika berbuka dengan buah kurma dan segelas air terlebih dahulu.

Kemudian tunaikan solat maghrib, dan sambung makan jika mahu. Ada yang disebabkan makan terlalu banyak hingga menjadi malas dan terlepas solat maghrib.

Yang ini antara yang paling ketara kita boleh lihat, ramai yang buat alasan tak produktif sebab letih.

Jika lelaki lebih baik menunaikan solat secara berjemaah di surau atau masjid, wanita pula lebih baik solat di rumah. Namun, pada bulan Ramadhan, kaum Hawa tidak mahu melepaskan peluang berjemaah solat tarawih di masjid.

Namun begitu, sambil memperbanyakkan amalan di bulan puasa, adalah lebih baik jika menjaga batas dan adab yang wajib terlebih dahulu.

Bulan Ramadhan adalah bulan yang sangat berkat di mana doa-doa hambaNya dimakbulkan. Namun ramai yang tak tahu atau tak mengendahkannya, yang mana merugikan diri sendiri.

Antara waktu yang paling baik untuk berdoa adalah ketika berpuasa, ketika hendak berbuka dan ketika bersahur.

Perkataan sahur itu bermaksud akhir malam atau sepertiga malam. Melewatkan sahur adalah sunat.

Kata Zaid bin Thabit: “Kami bersahur bersama Rasulullah, kemudian terus pergi untuk bersolat (Subuh)”. Anas bin Malik bertanya beliau: “Berapa lama antara sahur azan dan sahur tersebut?”. Jawab Zaid: “Kadar 50 ayat (al-Quran)”. (Riwayat al-Bukhari dan Muslim).

Ini sangat kerap berlaku. Disebabkan oleh tarawih hanya dilakukan di bulan Ramadhan, ramai yang lebih mengutamakan solah tarawih berjemaah daripada solat yang wajib iaitu solat fardhu 5 waktu.

Bagi mereka yang merokok, berpuasa seharian menyebabkan mereka tidak dapat merokok, dan ramai juga di antara mereka yang berbuka bukan dengan makanan, tapi dengan merokok. Ianya adalah makruh, dan kita tahu bahawa hukum merokok itu adalah haram di sisi Islam. Berbukalah dengan makanan, dan dengan makanan yang halal hendaknya.

Beberapa alim ulama berpendapat bahawa hadis yang mengatakan tidur di siang hari adalah hadis doif. Ramai yang menggunakan kesempatan ini untuk melebihkan tidur di siang hari, sehinggakan terlepas peluang amalan lain termasuk solat fardhu.

Ramai yang beranggapan waktu imsak adalah sudah bermulanya puasa dan tak boleh lagi bersahur. Rasulullah S.A.W. bersahur lewat, kira-kira jarak 50 ayat sebelum masuknya waktu subuh.

12. Tidur selepas sahur tanpa solat sunat dan subuh berjemaah

Sangatlah merugikan jika anda tidur tanpa solat subuh berjemaah, kerana di bulan Ramadhan adalah sebaik-baik waktu untuk beribadat. Jadi, setelah selesai bersahur, adalah lebih baik terus solat sunat dan subuh berjemaah.

13. Terlalu sibuk dengan persiapan hari raya terutama 10 hari terakhir

Ini yang paling parah. Siapa tak seronok kan hari raya dah dekat, semua orang tak sabar. Tapi biasanya kita di Malaysia akan fokus untuk menyiapkan persiapan raya sehinggakan terlupa kita masih di bulan Ramadhan.

Segala amal ibadah yang sepatutnya diperbanyakkan, sebaliknya menjadi berkurangan disebabkan kelekaan kita bersiap-siap untuk beraya. Sehinggakan kita terlupa atau tidak endahkan Lailatulqadar.


Perkara yang perlu dilakukan lelaki apabila wanita menangis

Wanita merupakan seorang insan yang memiliki perwatakan yang manis dan hati yang lembut. Wanita amat berbeza berbanding dengan lelaki. Lelaki lebih bersikap tegas dan kuat, manakala kebanyakan wanita mudah untuk bermain dengan perasaannya. Sekuat mana pun seorang wanita, mereka pastinya mudah terasa dan berasa sedih kerana mereka mempunyai perasaan dan kasih yang lembut. Perkara inilah yang membuatkan mereka lebih sensitif berbanding lelaki. Perasaan dan emosi mereka mudah tergoncang dan ini menyebabkan mereka kerap mengalirkan air mata berbanding lelaki.

Wanita memiliki ego yang berbeza berbanding lelaki. Berikan dia sedikit ruang dan masa, tinggalkan dia bersendirian buat sementara waktu. Bercakap dengannya ketika dia berada dalam keadaan emosi dan marah tidak akan mendatangkan apa-apa hasil. Mereka tidak akan berkongsi masalah atau memberitahu apa-apa ketika berada dalam keadaan tersebut. Bagi pasangan suami isteri, peluklah wanita tersebut supaya dia berasa selesa sekaligus meredakan kemarahannya.

Seorang lelaki hendaklah sentiasa menunjukkan bahawa anda bersedia untuk membantu untuk menyelesaikan masalahnya. Katakan kepada wanita tersebut bahawa anda sedia untuk mendengar dan membantu secara baik dan lembut. Sediakan tisu dan berikan kepadanya supaya dia berasa selesa berada bersama anda.

Jangan terburu-buru untuk menyelesaikan masalah. Dalam keadaan tertenu, mereka lebih suka untuk berdiam dan bersendirian seketika. Mereka bukanlah mesin yang mengeluarkan bunyi bising yang perlu dibaiki dengan segera. Mereka adalah manusia dan mempunyai hati dan perasaan. Berikan mereka sedikit masa untuk bertenang.

Sekiranya dia telah mula bersuara, dengarlah dengan baik dan bersabarlah dengan karenahnya. Tunjukkan sifat empati anda terhadap dirinya dan cuba untuk memberikan pendapat yang baik agar dia berasa dihargai dan disayangi. Ia juga akan menimbulkan suasana yang tenang dan menunjukkan bahawa anda memahaminya.

Jangan ambil remeh dan memperkeilkannya ketika dia sedang bersedih. Anda tidak patut sama sekali memarahinya supaya dia berhenti menangis. Anda hanya akan memburukkan keadaan jika anda meninggikan suara terhadapnya. Apa yang perlu anda lakukan adalah bercakap dengan nada yang lemah lembut kepadanya dan memujuknya dengan baik. Wanita mempunyai sifat kasih yang tinggi dan dia akan mudah untuk bertenang jika anda berlembut dengannya.


5 Persoalan Asas Tentang Sahur, Imsak dan Terbitnya Fajar

Kita pasti ada persoalan tentang sahur yang kita tak berapa pasti kan?

Kadangkala ada orang kata, kita masih boleh makan selagi azan belum tamat. Ada orang kata tak boleh. Ada orang kata sahur ni tak elok dibuat awal kemudian terus tidur. Ada bermacam andaian pasal ibadah sahur yang kita ada.

Hari ini, saya cuba menjelaskan beberapa soalan berkaitan sahur yang berkemungkinan kita sering tertanya-tanya tanpa jumpa jawapannya.

Waktu imsak adalah waktu di mana kita perlu berhati-hati ketika makan kerana fajar semakin hampir. Waktu imsak ini berkait dengan soalan kedua kita.

Memang benar. Waktu terbaik untuk bersahur adalah apabila sahur dilakukan dalam waktu yang lewat menghampiri waktu subuh. Menurut amalan Rasulullah, tempoh masa terbaik untuk bersahur adalah temph masa 50 bacaan ayat al-Quran, bukan ayat pendek, bukan ayat panjang.

Ia mungkin mengambil masa 7 ke 10 minit semuanya, jadi waktu imsak adalah petunjuk kepada kita bermulanya anggaran waktu 50 ayat ini dibacakan.

Sebarang bentuk perlakuan yang membatalkan puasa, apabila dilakukan selepas terbitnya fajar (azan subuh) akan membatalkan puasa, tidak kiralah makanan itu sudah pun dimasukkan ke dalam mulut sebelum azan.

Jika takut timbulnya rasa syak wasangka tentang bila berakhirnya waktu boleh sahur, menurut Imam Shafie, selagi kita yakin subuh belum masuk waktu berdasarkan kiraan jam kita, boleh teruskan bersahur dan berpuasa seperti biasa.

Jika rasa syak itu kuat, lebih baik diselesaikan sahur lebih awal supaya tidak berlaku keraguan dalam diri kita.

Saya harap jawapan-jawapan ini membantu anda menjawab persoalan-persoalan yang mungkin anda tertanya-tanya tentang ibadah sahur.


Kisah Ulama' Penjual Agama Pada Zaman Nabi Musa As.

Pada zaman Nabi Musa as. dahulu, ada seorang lelaki bernama Bal'am bin Ba'ura, dari kaum bani Israel. Beliau adalah seorang ulama' yang mempunyai pengetahuan ilmu yang luas sehinggakan beliau mempunyai pengetahuan bukan sahaja tentang ilmu yang nyata di dunia.

Bukan setakat itu sahaja, beliau turut mempunyai pengetahuan ilmu ghaib berkaitan jin dan malaikat, serta mempunyai ilmu berkenaan sebahagian Loh Mahfuz, arasy Allah swt. Doa Bal'am pula, amat mudah diperkenankan kerana tingkat ilmunya yang cukup tinggi kerana beliau mampu memahami sifat-sfat nama Allah dengan sempurna.

Begitulah istimewanya Bal'am bin Ba'ura ini disisi Allah swt., berkat didikan Nabi Musa as.

Nabi Musa as. menghantar Bal'am untuk mengajak sebuah kaum yang bernama Madyan (ada yang mengatakan kaum Jabarin) supaya kembali kepada Islam ajaran Nabi Musa as.

Walau bagaimanapun ketika diseru Bal'am, pemerintah Kaum Madyan pula meminta supaya Bal'am mendoakan kecelakaan pada Nabi Musa as., kerana penduduk Madyan amat khuatir dengan kedatangan Nabi Musa as. membawa ajaran dan tenteranya ke kawasan mereka.

Bal'am dipujuk dengan kemewahan serta harta yang melimpah, tetap berkeras tidak akan mendoakan keburukan pada Nabi Musa as. serta tenteranya. Beliau cukup risau keimanannya tergelincir.

Dia dipujuk lagi dengan kemewahan harta penduduk di situ yang dikumpulkan dan diberikan padanya, sehinggakan isteri beliau sendiri berusaha memujuknya supaya menggunakan doa beliau yang mudah diterima untuk menghindari Musa as. dari situ. Pelbagai alasan dikeluarkan oleh isteri beliau serta penduduk dalam memujuk Bal'am. Akhirnya, Bal'am tewas dengan godaan.

Bal'am bin Ba'ura yang masih ragu-ragu namun tergoda, mendoakan keburukan kepada Nabi Musa as. dalam hatinya tetapi lidahnya hanya mengeluarkan kata-kata yang baik yang mendoakan kesejahteraan pada gurunya Nabi Musa as. serta pengikutnya.

Penduduk Madyan berasa pelik, lalu bertanya mengapa dia mendoakan kebaikan pula? Bal'am mengatakan yang itu adalah apa yang Allah swt. kehendaki dan dia tidak mampu mendoakan keburukan pada musuh mereka. Mulutnya dikatakan tidak berjaya berdoa sebarang keburukan pada Nabi Musa as. serta pengikutnya.

Gagal dalam berdoa, Bal'am yang sudah dirasuk dengan kemewahan dunia, menasihatkan pemerintah Madyan untuk mengumpulkan perempuan-perempuan paling cantik dari kaum mereka, untuk dihantar kepada tentera Nabi Musa as. yang majoritinya adalah orang-orang musafir. Status musafir pasti membuatkan tentera Nabi Musa as. mudah tergoda dengan wanita.

Rancangannya, Bal'am berharapan agar Allah swt. tidak akan mengampunkan tentera Nabi Musa as. yang telah berzina, dilemahkan dengan mudah kerana tidak tahan godaan nafsu syahwat.

Apa yang diharapkan Bal'am untuk berlaku memang benar-benar berlaku, sehinggakan ramai tentera Nabi Musa as. tewas dengan godaan wanita-wanita itu yang dihantar pada mereka. Larangan Nabi Musa as. agar pengikutnya tidak mendekati wanita-wanita tersebut tidak diendahkan.

Allah swt. menurunkan wabak sebagai hukuman kepada tentera Nabi Musa as. yang tergelincir melakukan zina, sehingga dikhabarkan 70 ribu orang meninggal di landa wabak itu. Bal'am bin Ba'ura pula meneruskan kehidupan beliau di Madyan dengan dihujani kemewahan, atas kejayaan menghalang kedatangan tentera Nabi Musa as. kepada kaum Madyan dengan doanya yang makbul.

Tertewas dengan godaan kemewahan, ulama' besar bernama Bal'am bin Ba'ura, pengikut setia Nabi Musa as. paling rapat yang mempunyai ilmu melebihi manusia lain serta ditinggikan darjatnya di sisi Allah swt., menghabiskan sisa hidupnya dalam keadaan binasa dan bingung - apabila ilmunya ditarik satu per satu. Jelas ilmu yang tinggi itu tak cukup untuk menghalang dia dari tamakkan kemewahan dunia.

Kehidupannya selepas itu tidak ubah seperti seekor anjing yang tidak mengerti lagi apa hala tujunya. Hidupnya sekadar memuaskan nafsu tanpa mempunyai apa-apa makna seperti anjing yang hidupnya hanya mencari makanan.


Berapa Pendapatan Saya Ketika Bekerja Petik Buah di Australia?

SAMBUNGAN DARI : Lelaki ini kongsi pengalaman kerja petik buah di Australia

Selepas prestasi aku memuaskan, aku dipindahkan ke ladang yang lain. Disitulah aku bekerja sepenuhnya. Dari musim petik, pruning dan juga thining. Tuan ladang aku yang baru agak garang, tapi jika kerja dengan baik, tak ada masalah. Biasalah, darah Itali. Haha

Kerja di Australia, ada rehat sebentar ketika bekerja pada waktu pagi. Ia dikenali sebagai 'smoko', bermaksud rehat sekejap, biasanya untuk minum pagi. Biasanya diberikan 15 minit, ikutlah nak makan atau nak rehat baring kejap. Dengan cara ni, bila mula kerja balik, kita lebih produktif, sebab kalau menghadap buah dari pagi smpai tengahari, memang stress.

Lunch pula tak tentu, lebih kurang pukul 12.30. Semua orang bawa bekal, dah masak siap-siap hari sebelumnya. Makan biasanya bawah pokok, bersama-sama rakan sekerja. Kalau terlupa bawa makanan, boleh saja petik buah dan makan. Tapi awal-awal saja buat macam tu, lama-lama dah muak tengok buah. Haha. Lepas habis lunch 30 minit, sambung kerja balik. Sampai 4.30 petang, atau lebih, atau bergantung kepada berapa baris pokok yang peladang nak habiskan. Ada juga habis awal, dan ada habis lewat. Buah yang dah masak, memang perlu dipetik, tak kiralah kalau habis pukul 6.30 pon, terpaksa petik, sebab kalau tunggu esok, buah akan terlebih masak.

Tentang solat pula, juga bergantung pada musim. Biasanya hanya zuhur yang solat ketika kerja. Zuhur masa tu masuk dalam pukul 1.20pm macam tu. Masa lunch dah habis, tapi belum zuhur. Depends kat tuan ladang, kalau tetapkan rehat pukul 12.30, pukul 1pm dah masuk kerja balik, tak sempat solat, jadi boleh beritahu pada dia supaya bagi lunch pukul 1pm, so that habis lunch pukul 1.30pm, sempat la nak solat. Air wudhu bawak botol asing dari air minum, dan biasanya solat berlantaikan rumput saja, dan sweater dijadikan sejadah. Kiblat guna handphone. Tak susah pon, asalkan kita nak solat, boleh saja. Tapi jangan risau, biasanya kalau kerja mula pukul 6.30 pagi, akan balik kerja pukul 3.30 petang, asar masuk pukul 5pm macam tu. So bab solat tak ada masalah.

Kerja pula biasanya 8 hingga 9 jam sehari. Jadi dengan kerja 8 hingga 9 jam sehari, kita akan dapat kerja penuh dari bulan September hingga Februari. Kalau kita tamak nak kerja lebih masa, kemungkinan bulan Januari dah tak ada kerja. Jadi bukan kita yang tentukan, boss yang tentukan.

Kerja pulak hari-hari tak ada cuti, melainkan hujan. Sebab kalau musim petik, memang kerja sibuk, buah terlalu banyak nak dipetik. Kami memang suka la tak cuti, sebab gaji banyak. Lagipun kerja senang. Yang mana cerita kata kerja macam bangla, kena kerah tenaga semua tu cerita bohong saja. Semua kerja seronok saja. Cuma apabila masuk musim panas bulan Disember, agak perit. Awal musim panas masih okay sebab belum panas. Januari dah mula panas, boleh mencecah 44 darjah celcius. Berbelang-belang muka dan tangan. Tak apa, anak lelaki kan, hitam nanti boleh repair.

Jangan risau jika tak boleh berbahasa Inggeris. Ramai yang pergi kerja tak boleh bertutur dalam English. Ada yang boleh faham tapi tak boleh nak balas, ada yang tak faham langsung. Tapi elok saja kerja sana 2-3 tahun. Dah kita duduk sesama kita, memang lah susah nak boleh cakap English. Ini antara salah satu kebaikannya, boleh practice English, tu pun kalau anda practice lah kan. Nanti biar balik Malaysia, anda speaking macam air. Tapi kena tahu, Australian punya accent ni lain sikit ye, orang Amerika pun pening dengar orang Australia cakap. Haha. Alhamdulillah English aku okay.

Lepas balik saja kerja, terus mandi. Masa ni memang kena beratur nak mandi sebab semua baru balik kerja. Selain musim panas, air panas memang sangat diperlukan. Tambah-tambah waktu sejuk. Suhu kat sana berubah hari-hari, hari ni mungkin sejuk dan esok mungkin panas. Tak menentu. Biasanya pagi kami tak mandi, memang biasa dah kat sana. Satunya disebabkan sejuk terlampau.

Habis mandi, solat, memang tak ada buat apa. Masuk bilik, tengokmovieatauonline, or maingame. Disebabkan di Malaysia aku bersenam, kat sini pon aku ada beli barang gym. Jadi tak la bosan sangat hari-hari.

Kadang-kadang penat sebab panas, memang balik tu lepas mandi terus tidur. Memang nyenyak tak dapat digambarkan. Petang bangun, solat asar, lepak-lepak borak kat luar dengan yang lain. Kalau rasa lapar, makan roti, atau masak nasi, atau maggi. Kalau ada baju nak basuh, basuh. Kalau tak ada apa nak buat, lepas makan, sambung tengok movie dan sebagainya. Rutin yang sama setiap hari.

Dan hari jumaat biasanya separuh hari. Sampai 12.30pm saja kerja. Sebab bagi peluang pekerja nak pegi bandar beli makanan. Biasanya semua akan keluar hari jumaat. Kalau nak keluar, pekerja yang ada kereta akan jadi teksi, charge dalam $8 seorang, pegi balik.

Kadang-kadang aku keluar, tapi kalau malas, kirim saja kat kawan yang keluar. Solat jumaat pulak boleh solat kat bandar sebab ada masjid, atau solat jemaah kat rumah. Kalau tempat tu tak cukup jemaah nak solat jumaat, solat zuhur.

Gaji pula dibayar seminggu sekali, cash. Biasanya kontraktor akan datang rumah bagi sampul surat, dalam berisi gaji kita. Jumlah jam kerja bergantung pada musim, dan masa musim petik tu seminggu kerja lebih kurang 56 jam. So gaji masa tu

Nak mudahkan tukaran duit, aku gunakan tukaran tahun 2017 lah, sebab sekarang ni tahun 2017. So kiraan gaji untuk sebulan adalah macam kat bawah :

7 hari kerja = $728; purata gaji sehari = $104 (RM333)

30 hari kerja = $104 x 30 = $3120 (RM9,984)

Jadi, dengan pengalaman aku sendiri, memang betul lah kerja petik buah ni boleh dapat gaji yang banyak. Tak dapat RM15 ribu pun, RM10 ribu sebulan dah sangat banyak. Syukur.

Sewa rumah seminggu : $70; Transport seminggu(jika ada) = $21

Biasanya boleh simpan $600 seminggu, dan aku akan gunakan berapa sahaja yang lebih dari itu untuk makan. So kalau gaji macam ni, aku makan $37 saja seminggu. Jadi, kalau seminggu aku simpan $600, berapa total simpanan sebulan?

$600 / 7 x 30 hari = $2571 (RM8228 Mei 2017)

Sebulan, kalau disiplin, boleh simpan RM8000 macam ni. Ingat, RM8000++ ini bukan gaji, tapi simpanan, gaji dah tentu lebih tinggi. Bukan aku reka cerita, memang aku sendiri yang alami. Dan makanan pula, macam tadi aku cakap, aku gunakan duit lebih dari simpanan untuk makan,in this case, lebih kurang $37-$40 seminggu untuk makan.

Itu pon dah kira mewah. Sebab barang kat Australia memang sangat murah kalau nak dibandingkan dengan gaji mereka. Contoh barang makan yang biasa aku beli untuk seminggu:

Ada lagi barang lain aku tak ingat harga macam maggi, beras, kicap, minyak dan sebagainya. Tapi kat sini dah boleh tengok betapa barang kat sana murah. Dengan gaji yang tinggi dan barang yang sangat murah, memang boleh jimat dan simpan duit untuk apa sahaja plan yang anda nak buat. Gaji seminggu $730, makan tak sampai $30. Bandingkan la dengan sendiri. Masa hidup di sana, tak rasa langsung tekanan ekonomi, kerana gaji yang kita dapat, terlalu tinggi nak dibandingkan dengan harga barang. Itu belum kerja professional sebagai jurutera, akauntan dan doktor.

Lepas dapat gaji, terserah pada anda nak simpan cash bawah bantal atau nak masukkan dalam bank. Aku simpan dalam bank, lebih selamat, guna akaun Commonwealth Bank. Bahaya simpan duit banyak-banyak dalam rumah sebab dah ada banyak kes kecurian.

Petik buah di Swan Hill biasanya dari bulan September hingga awal bulan Februari. Bulan Februari dah nak masuk musim luruh, jadi buah dah habis, dan kebanyakkan orang akan berhijrah ke kawasan lain untuk cari kerja lain. Kerja yang terdekat yang ada mula dari bulan Februari adalah anggur dan lain-lain lagi, dan biasanya orang akan berpindah ke Robinvale atau Mildura kerana tak jauh dari Swan Hill.

Tapi tak semua berpindah, sebab lepas buah dah habis dipetik, kerja di Swan Hill masih ada, cuma tak banyak kerja macam musim petik. Sesiapa yang kerja bagus akan dikekalkan, mengikut pilihan tuan punya ladang. Jadi yang dipilih untuk kekal ini ada kerja lain yang akan diberikan. Contoh seperti cabut rumput, cabut pokok, sapu daun, goncang paip dan macam-macam lagilah. Jumlah jam kerja mungkin tak sebanyak musim petik, tapi masih lumayan. Cuma yang bestnya adalah tak susah-susah nak pindah tempat, masuk rumah baru dan kerja dengan orang yang tak kenal, sebab dah selesa. Kerja ini hanya sementara nak menunggu kerja akan datang iaitu "pruning".

Seawal bulan April, pokok-pokok stone fruit ini dah mula luruh daun-daunnya. Semakin ke arah musim sejuk, boleh kata semua pokok dah luruh daunnya, hanya tinggal ranting kosong. Masa ini dah mula kerja pruning. Kerja pruning tak lah susah, tapi perlukan latihan dan practice. Kerja adalah memotong ranting pokok, tapi bukan potong sembarangan. Kita kena tahu ranting yang mana perlu dipotong supaya ranting yang kekal di dahan pokok itu akan membuatkan pokok itu berbuah dengan banyak dan baik, serta menentukan masa depan sesebuah pokok. Salah potong, habis, cacatlah pokok itu.

Tuan ladang akan datang terangkan bagaimana, dan dia akan pantau kita. Dan bila dah dia rasa kita boleh buat kerja, dia akan suruh kita buat dengan laju. Masa ni la yang menguji kecekapan seseorang. Dan satu benda yang perlu dititikberatkan, penggunaan gunting tersebut, sebab bukan gunting biasa. Gunting yang digunakan menggunakan tenaga angin. Sekali tekan punat gunting tu, theres no coming back. Kalau setakat dahan pokok pon boleh putus, inikan pula jari. Silap potong, hilang jari. Dan dah pernah ada kes terpotong jari.

Waktu kerja lebih kurang sama macam musim petik. Pukul 10.30 pagi boss akan datang bawa minuman pagi untuk kita, kopi atau teh. Habis minum 10-15 minit, dia akan pergi sambung kerja dia. Sampai la petang, dia dah tak datang. Kadang-kadang saja dia datang check kelajuan dan pokok, sama ada okay atau tak. Kalau salah dia tegur, dan kalau dah dia rasa memang betul-betul okay, dia tak kacau sangat. Cuma jangan slow sangat.

BERSAMBUNG BAHAGIAN AKHIR : Lelaki ini kongsi pengalaman kerja petik buah di Australia - Bahagian 3